title: M/S Finnarrow

text: 2. heinäkuuta 1998 alkaen Finnlink aloitti liikennöinnin aluksella, linjalla Naantali–Kapellskär. Liikenne loppui tuolla välillä joulukuussa 2002. Tammikuun alussa 2003 Finnarrow rekisteröitiin Finnlinesin ruotsalaisen tytäryhtiön, Nordö Linkin omistukseen. Nordö Link aloitti liikennöinnin aluksella, reitillä Travemünde–Malmö. 2. tammikuuta Finnlink aloitti jälleen liikenteen Finnarrowilla Naantalin ja Kapellskärin välillä. Tammikuun alussa 2006 Nordö Link siirsi aluksen jälleen Malmön ja Travemünden välille. 31. maaliskuuta 2007 Scandlines vuokrasi aluksen. Maaliskuusta toukokuun alkuun Finnarrow liikennöi Rostockin ja Ventspilsin välillä. 27. huhtikuuta Stena Line vuokrasi aluksen ja 7. toukokuuta se siirtyi nykyiselle reitilleen, Gdynian ja Karlskronan välille.


title: M/S Finnarrow

text: 4. joulukuuta 2007, samana päivänä perustettu malmölainen RoPax IV Arrow AB osti aluksen.


title: Anonymous (yhtye)

text: Anonymous on andorralainen vuonna 2004 perustettu punk rock -yhtye, joka osallistui vuoden 2007 Eurovision laulukilpailuun Andorran edustajana kappaleellaan ”Salvem el món”. Yhtye sijoittui semifinaalissa 12:nneksi eikä päässyt finaaliin.


title: Anonymous (yhtye)

text: Yhtyeen esikuvia ovat muun muassa Blink-182 ja Sum 41. Yhtye laulaa katalaaniksi ja englanniksi.


title: Leo Lähteenmäki

text: Leo Ludvig Lähteenmäki (8. kesäkuuta 1907 Tampere – 16. lokakuuta 1982 Helsinki) oli suomalainen näyttelijä. Tampereen ja Helsingin näyttämöillä vaikuttanut taiteilija oli mukana myös yli neljässäkymmenessä elokuvassa vuosina 1928–1965. Lähteenmäki sai Pro Finlandia -mitalin vuonna 1958.


title: Leo Lähteenmäki

text: Leo Lähteenmäen vanhemmat olivat kupariseppä Vilhelm Lähteenmäki ja Vilhelmiina Lähteenmäki.


title: Leo Lähteenmäki

text: Lähteenmäen taiteellinen ura alkoi Tampereen Teatterissa, jossa hän työskenteli Eino Salmelaisen johtajakaudella 1925–1934. Hän oli yksi viidestä tulokkaasta, jotka Salmelainen otti TT:n palvelukseen kautensa alussa. Lähteenmäen varhaisia rooleja olivat muun muassa Hölmölän ruusun sulhanen Larin-Kyöstin komediassa "Aarteenetsijät", jota TT esitti nimellä "Viisauden kaivo" (ensi-ilta 23. syyskuuta 1925), prinssin osa näytelmässä "Tuhkimo" (kevät 1926) sekä nuoren hurmaajan osa Georg Kaiserin jälkiekspressionistisessa näytelmässä "Oopperapalo" (syksy 1926). Emmerich Kálmánin operetissa "Sirkusprinsessa" hän muodosti yleisön rakastaman subrettiparin Sirpa Tolosen kanssa. Minna Canthin "Anna Liisassa" vuonna 1931 Lähteenmäellä oli Mikon rooli, nimiosa oli Anni Hämäläisellä, jonka kanssa Lähteenmäki niin ikään muodosti TT:ssa erään tähtiparin.


title: Leo Lähteenmäki

text: Lähteenmäki seurusteli ja kulki kaupungilla avoimesti Eino Salmelaisen kanssa, suhteen laatua arveltiin homoseksuaaliseksi. Asia oli arkaluontoinen, sillä homoseksuaalisuus oli tuohon aikaan laitonta Suomessa.


title: Leo Lähteenmäki

text: Vuonna 1934 Lähteenmäki siirtyi Helsingin Kansanteatteriin, joka oli aloittanut toimintansa edellisenä vuonna. Siellä hän muodosti suositun komediatrion aviopari Siiri ja Kaarlo Angerkosken kanssa. Kolmikon yhteistyö alkoi jo Tampereen Teatterissa. Lähteenmäki oli Angerkoskien tyttären kummi. Myöhempinä vuosina hän tulkitsi muun muassa komediassa "Edvardin lapset" yhtä näytelmän kolmesta isästä. Kuten monet muut aikansa näyttelijät, myös Lähteenmäki oli mukana suosituissa Niskavuori-näytelmissä. "Niskavuoren Hetassa" hän tulkitsi Lammentaustan Santeria.


title: Leo Lähteenmäki

text: Toukokuussa 1936 Lähteenmäki vieraili Tampereen Työväen Teatterissa Vappu Elon lahjanäytännössä "Shirasin prinssi". Marraskuussa 1949 hän vieraili taasen saman teatterin komediassa "Huhtikuu tulee" toimittaja Huhtikuuna. Mika Waltari oli alkuaan kirjoittanut Huhtikuun roolin Lähteenmäkeä ajatellen. Toisen maailmansodan aikana hän näytteli muun muassa hupailussa "Palvelukseen halutaan". Puolustusvoimien viihdytystoimiston tuotantoa ollut näytelmä kiersi kesällä 1944 Suomen varuskunnissa ja sairaalasaleissa.


title: Leo Lähteenmäki

text: Lähteenmäen näyttämötehtäviä olivat myös muun muassa Veli (kappaleessa "Nero ja veli"), Olavi ("Laulu tulipunaisesta kukasta"), Joe ("Elämän leikki") ja Gabriel ("Gabriel, tule takaisin").


title: Leo Lähteenmäki

text: Leo Lähteenmäki esiintyi 1930-luvun lopulla ja 1940-luvun alussa useissa päärooleissa, mutta 1940-luvun puolivälin jälkeen elokuvaura käsitti lähinnä sivurooleja. Hänen debyyttinsä valkokankailla oli vuonna 1928 valmistunut Uuno Eskolan hiihtourheiluaiheinen mykkäelokuva "Lumisten metsien mies", josta on säilynyt vain pieni pätkä. Tampereen lähistössä kuvatussa elokuvassa oli mukana kuusi muuta Tampereen Teatterin näyttelijää, pääosa oli teatterin ulkopuolisella Viljo Hurmeella. Huonosti menestynyt elokuva vei Eskolan yhtiön, Aquilan konkurssiin. Elokuvassa "Mies Marseillesta" (1937) Lähteenmäellä on pääosa tekniikan ylioppilaana. Iskelmäelokuvassa "SF-paraati" (1940) hän näyttelee polyteekkari Leo Paalua ja elokuvassa "Rykmentin murheenkryyni" (1938) hän tulkitsee maisteri Lauri Auermaata.


title: Leo Lähteenmäki

text: Toisen maailmansodan aikana Lähteenmäellä oli kysyntää keskeisiin osiin muun muassa elokuvissa "Ketunhäntä kainalossa", "Totinen torvensoittaja", "Poikamies-pappa" ja "Maskotti". 1950-luvulla hän näytteli esimerkiksi "Niskavuoren Heta" -elokuvassa Lammentaustan Santeria, joka oli hänelle tuttu hahmo myös teatterin puolelta. 1950-luvulta alkaen sivuroolit olivat melko usein konnanrooleja. Hyviä esimerkkejä ovat muun muassa elokuvat "Kipparikvartetti", "Lentävä kalakukko", "Kaksi vanhaa tukkijätkää" ja "Oksat pois". Lähteenmäen viimeinen elokuvaosa on työnjohtaja Järvelä Edvin Laineen "Pinsiön paroonissa" vuodelta 1962, ellei varsinaiseksi elokuvaosaksi katsota pienehköä avustajatehtävää osin Suomessa kuvatussa "Tohtori Živagossa". Lähteenmäen näyttelemä henkilö estää kirveellä uhaten Omar Sharifin tulkitseman nimihenkilön pääsyn kellarin suojaan. Sen jälkeen Lähteenmäki oli mukana vielä useissa teatterikappaleissa.


title: Rajalanniemi

text: Rajalanniemi on Suonenjoen kaupunginosa, jossa on ollut asutusta 1600-luvun loppupuolelta lähtien. Alueella on pääasiassa omakotitaloja ja kesämökkejä. Suurin osa Rajalanniemen pinta-alasta on metsää ja peltoa. Rajalanniemessä oli myös koulu, joka lakkautettiin jo 1960-luvun lopulla. Myös linja-autoliikenne lakkautettiin samoihin aikoihin koulun kanssa.


title: Suomen virallinen lista

text: Suomen virallinen lista () on Musiikkituottajat – IFPI Finland -yhdistyksen julkaisema tilasto Suomen suosituimmista äänitteistä. Erillisiä listoja julkaistaan nykyisin viikoittain "albumeista" (top 50), "singleistä" (top 20), "ladatuista kappaleista" (top 30), "mid-price-albumeista" (top 10) ja "musiikki-DVD:stä" (top 10). Myytyjen fyysisten äänitteiden ja latausten lisäksi albumi- sekä singlelistalla huomioidaan musiikin tilauspalvelut, kuten Spotify. Vuosina 1994–2009 julkaistiin myös kokoelmalistaa, mutta nykyisin kokoelmat ovat mukana albumilistalla.


title: Suomen virallinen lista

text: Äänitteiden jako single- ja albumilistaan perustuu levyjen kestoon ja kappalemäärään. Mid-price- ja albumilistan välinen erottelu perustuu tukkumyyntihintaan. Sääntöjä tulkitsee tapauskohtaisesti Musiikkituottajien virallinen listaryhmä. Listoja voidaan korjata myös niiden julkistamisen jälkeen. Listojen laadinnassa noudatetaan äänitealan kansainvälisen International Federation of the Phonographic Industry -kattojärjestön hyväksymiä metodeja.


title: Suomen virallinen lista

text: Ennen Suomen virallista listaa Suomessa julkaistiin useita myyntitilastoja. Kuukausittaista Mitä Suomi soittaa -listaa julkaistiin Suomen Musiikkikauppiasliiton "virallisena listana" vuosina 1985–1989. Ensimmäinen Suomen ääni- ja kuvatallennetuottajien (ÄKT, nykyisin IFPI) valtuuttama lista julkaistiin vuoden 1985 loppupuolella Seura-lehdessä. Listan ensimmäisenä kokoajana vuosina 1985–1986 toimi viihdetoimittaja Kari Helopaltio, joka 1972–1985 oli koonnut Suomessa ja ulkomailla (muun muassa Billboardissa) laajassa käytössä ollutta Intro/Help/OK/Seura Top 40 -listaa. Vuosina 1989–1993 ÄKT:n virallisen listan titteli oli helsinkiläisen paikallisradio Radio Ykkösen julkaisemalle listalle, joka sisälsi 40 myydyintä albumia ja 20 myydyintä singleä. Lista ilmestyi kerran kahdessa viikossa.


title: Suomen virallinen lista

text: Tammikuussa 1991 aloitti Suomen ensimmäisenä viikoittain julkaistavana listana "Radiomafian lista", johon koottiin 40 myydyintä albumia. Tärkeä vaikuttaja listan synnyssä oli Jake Nyman, listan ja radio-ohjelman ensimmäinen tuottaja. Radiomafian listasta tuli Suomen virallinen lista tammikuussa 1994, kun Radiomafia aloitti yhteistyön ÄKT:n kanssa. Samalla Radiomafia alkoi julkaista myös single- ja kokoelmalistoja. Muiden laatimat levymyyntitilastot tulivat tämän myötä tiensä päähän.


title: Suomen virallinen lista

text: Mid-price lista aloitti vuonna 1998. Singlelista laajeni kesäkuussa 1999 kymmenestä levystä kahteenkymmeneen. Vuonna 2005 ÄKT aloitti digitaalisen äänitemyynnin tilastoinnin. Helmikuussa 2007 ilmestyi ensimmäinen verkkomyyntiin perustuva latauslista, jota ÄKT alkoi julkaista yhteistyössä The Voicen kanssa. Lokakuussa 2007 digimyynti alettiin huomioida singlelistalla.


title: Suomen virallinen lista

text: Vuodenvaihteessa 2009–2010 listajärjestelmä koki ison muutoksen, kun ÄKT uudisti laskentasysteemin ja lopetti yhteistyön Yleisradion kanssa. Siirryttiin Ranger Computersin järjestelmään, joka on käytössä myös muun muassa Isossa-Britanniassa. Samalla toteutettiin listojen laajennus – albumit 40→50, mid-price 5→10, musiikki-DVD 5→10 – ja joitakin määritelmiä selkiytettiin. Digimyynti alettiin ottaa huomioon myös albumilistalla. Kokoelmalistan julkaiseminen lopetettiin.


title: Suomen virallinen lista

text: Joulukuuhun 2009 asti lista laadittiin liikkeiden omien ilmoitusten perusteella. Vuoden 2010 alusta siirryttiin sähköiseen järjestelmään, johon tiedot välittyvät kauppiailta reaaliaikaisesti. Siirtymä ei tosin ollut aluksi täydellinen ja osa listatiedoista saatiin alkuvuonna 2010 perinteisellä menetelmällä.


title: Suomen virallinen lista

text: Viikosta 7/2014 alkaen albumilistalla on otettu huomioon suoratoistopalvelu Spotifyn kautta tehdyt striimaukset. Musiikkituottajat – IFPI Finland -yhdistyksen apulaisjohtaja Tommi Kyyrän mukaan uudistuksen myötä voitiin mitata paremmin albumijulkaisujen "yleistä suosiota". Suoratoistojen sisältyminen albumitilastoon perustuu muun muassa tiedostojen albumikoodeihin ja eri kappaleiden soittojen määrään. Nämä yhdistetään myyntimääriin suhdeluvulla, jota ei kerrota julkisuuteen. Musiikkituottajat tiedotti uudistuksesta kaksi viikkoa järjestelmän käyttöönoton jälkeen.


title: Suomen virallinen lista

text: Suomen virallinen singlelista aloitti vuoden 1994 listauudistuksen yhteydessä. Listalle pääsi aluksi 20 levyä, mutta keväällä 1998 lista lyhennettiin kymmenen kappaleen mittaiseksi vähäisen myynnin vuoksi. Kesäkuussa 1999 lista laajeni jälleen kahteenkymmeneen. Samalla singlelistaa uudistettiin siten, että levymyyntiin yhdistettiin neljän radioaseman (Radio Suomen, Radiomafian, Radio Novan ja Radio Extremin) soitosta saadut tiedot. Myös pelkkään myyntiin perustuvia listoja laadittiin, mutta niitä levitettiin vain musiikkiteollisuuden sisäiseen käyttöön. Kesällä 2000 päätöksestä peräännyttiin ja vanha järjestelmä otettiin takaisin käyttöön.


title: Suomen virallinen lista

text: Netistä ladattu musiikki on otettu huomioon singlelistalla 3. lokakuuta 2007 lähtien. Uudistus muutti listan luonnetta. Lataukset alkoivat dominoida myyntiä, ja singlelistan myyntimäärät kasvoivat albumilistan tasolle. Fyysisten singlejen osuus ei silti muuttunut merkityksettömäksi, ja niiden avulla oli edelleen mahdollista saavuttaa hyviä listasijoituksia. Lista muuttui myös hidasliikkeisemmäksi ja tasaisemmaksi, kun sille nousivat kaikki suurimmat hitit. Toisaalta lataukset mahdollistivat vuosia vanhojen hittien nousun takaisin listalle. Siirtymä aiheutti myös ongelmia, kun singlelistalle noustiin keväällä 2008 pelkillä ilmaislatauksilla. Musiikkituottajat – IFPI Finland ry julkaisi 4. huhtikuuta 2012 tiedotteen jossa kerrottiin että seuraavana päivänä julkaistava singlelista olisi ensimmäinen jossa otetaan myös musiikin tilauspalvelut huomioon. Käytannössä tämä tarkoittaa lähinnä Spotify-musiikkipalvelun mukaan laskemista listaa koostaessa.


title: Suomen virallinen lista

text: Suomen virallinen latauslista () tilastoi kappaleet, joita Suomessa on ostettu internetin musiikkikaupoista. ÄKT aloitti digimyynnin tilastoinnin vuonna 2005 ja latauslistaa on julkaistu vuoden 2007 viikolta 5 lähtien. Kaikkien aikojen ensimmäisen kärkipaikan sai ruotsalaisartisti Basshunter kappaleellaan ”Boten Anna”.


title: Suomen virallinen lista

text: Yleisradio vastasi listaan perustuvien tv- ja radio-ohjelmien esittämisestä vuoteen 2009. Sunnuntaisin lähetetty listakatsaus oli yksi Radiomafian suosituimmista ohjelmista 1990-luvun loppupuolella ja se keräsi noin puoli miljoonaa kuuntelijaa. Lista-ohjelmia juonsivat muun muassa Nina Honkanen, Jani Juntunen, Mari Kakko, Meri-Tuuli Lindström ja Sami Aaltonen.


title: Suomen virallinen lista

text: Yleisradion tv-ohjelmia lähetettiin 1990-luvulla ja tauon jälkeen helmikuusta 2003 joulukuuhun 2008. Ohjelman nimi oli Lista.


title: Suomen virallinen lista

text: Suomen virallinen albumilista kuullaan Jani Juntusen juontamana Radio Rockissa sunnuntaisin klo 11–12 ja Radio Aallossa sunnuntaisin klo 18–19.


title: Suomen virallinen lista

text: Ensimmäisiin Radiomafian listoihin kerättiin myyntitietoja vain kolmestakymmenestä erikoisliikkeestä. Otanta painottui pop- ja rock-musiikkia myyneisiin liikkeisiin. Vuonna 1994 liikkeiden määrä noin nelinkertaistui, kun mukaan tulivat esimerkiksi monet suuret kauppaketjut. Listat laadittiin pisteytysjärjestelmällä, jossa otettiin huomioon liikkeiden koko, myyntimäärät ja alueellinen merkittävyys. Vuonna 1997 äänitteiden listaus muutettiin täysin reaalisia myyntilukuja vastaavaksi. Ennen uudistusta listaliikkeet kattoivat noin 70–75 prosenttia Suomen äänitemyynnistä. Vuonna 2002 tilastoitu myynti oli noin 80 prosenttia.


title: Suomen virallinen lista

text: Latauslistan seurannasta puuttuu merkittäviä nettikauppoja kuten Magnatune, Allofmp3, The Ground ja Gigantti.


title: Paracelsus (albumi)

text: Paracelsus on NSK:n filosofian osaston Department of Pure and Applied Philosophy:n eli Peter Mlakarin levy, jonka Mlakar on tehnyt yhdessä Laibachin sivuprojektin 300 000 V.K.:n kanssa nimellä "Peter Paracelsus" (levyn kannessa artistiksi on merkitty yksinkertaisesti vain "Peter"). Levyn materiaali on tehty alun perin Villachissa Itävallassa esitettyyn "The Whip of God" () konserttiin. Levyn nimi tulee renessanssifilosofi Theophrastus Philippus Aureolus Bombastus von Hohenheim - Paracelsukselta. Levyn musiikki ja filosofia noudattaa "Satanic techno" () -tyyliä, joka selitetään levyn kannessa. Levyn julkaisun yhteydessä julkaistiin musiikkivideo kappaleesta "Venite Lucifer", joka on tehty yhteistyössä Retrovisionin (NSK:n filmi-ryhmä) kanssa.


title: Paracelsus (albumi)

text: Kappaleet kirjoittanut Peter ja 300 000 V.K. sekä ohjelmoinut 300 000 V.K. Laibachin valvonnassa


title: Luettelo Suomen virallisen albumilistan ykkösistä vuonna 2007

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 2007.


title: Scott Ian

text: Scott Ian (ent. Scott Ian Rosenfeld, s. 31. joulukuuta 1963, New York City) on juutalaistaustainen yhdysvaltalainen kitaristi, joka soittaa thrash metal -yhtye Anthraxissa. Scott "Not" Ian on hänen esiintymisnimensä. Ian on soittanut myös Stormtroopers Of Death -yhtyeessä. Hän on juontanut lisäksi VH1-kanavan "The Rock Show" -ohjelmaa sekä esiintynyt kanavan ohjelmissa "I Love The 70's/80's/90's" ja "Heavy: The Story of Metal".


title: Scott Ian

text: Ian tunnetaan pitkästä pukinparrastaan ja hurjasta lavaenergiastaan. Hän on toinen Anthraxin perustajajäsenistä ja ainut, joka on pysynyt yhtyeessä alusta asti.


title: Berliinin pohjoismaiset suurlähetystöt

text: Berliinin pohjoismaiset suurlähetystöt () on yhteisnimitys pohjoismaisten valtioiden Saksan-suurlähetystöille Berliinissä. Islannin, Norjan, Ruotsin, Suomen ja Tanskan suurlähetystöt sijaitsevat yhteisessä rakennuskompleksissa, muodostaen arkkitehtonisen kokonaisuuden.


title: Berliinin pohjoismaiset suurlähetystöt

text: Rakennuskompleksin suunnittelusta ovat vastanneet arkkitehdit Alfred Berger ja Tiina Parkkinen, ja se valmistui vuonna 1999. Jokaisen pohjoismaisen suurlähetystön tilojen suunnittelussa on käytetty kyseisen maan omia materiaaleja.


title: Berliinin pohjoismaiset suurlähetystöt

text: Suomen suurlähetystörakennuksen ovat suunnitelleet suomalaiset arkkitehdit Rauno Lehtinen, Pekka Mäki ja Toni Peltola (Viiva arkkitehtuuri Oy). Rakennus palkittiin vuonna 2001 Hong Kongissa maailman parhaana rakennuksena. Lisäksi se voitti samana vuonna Euroopan parhaan rakennuksen ja maailman parhaan toimistorakennuksen palkinnot Royal Institute of British Architects ja World Architecture-julkaisun järjestämässä kilpailussa.


title: Dan Spitz

text: Dan Alan Spitz (s. 28. tammikuuta 1963 Rocklandin piirikunta, New York) on yhdysvaltalainen kitaristi. Hän on toiminut yhdysvaltalaisen thrash metal -yhtye Anthraxin soolokitaristina kahteen eri otteeseen vuosina 1982-1995 ja 2004-2007. Hän on myös Black Sabbathin entisen basistin Dave "The Beast" Spitzin veli. Hän käyttää Jacksonin "Randy Rhoads" -kitaramallia. Etniseltä taustaltaan Spitz on juutalainen. Nykyään hän tekee kelloja.


title: Luettelo Suomen virallisen albumilistan ykkösistä vuonna 2006

text: Tämä on luettelo Suomen virallisen albumilistan kärkipaikkaa hallussaan pitäneistä albumeista ja niiden esittäjistä vuonna 2006.


title: Kuolema Venetsiassa

text: Kuolema Venetsiassa voi tarkoittaa seuraavia:


title: Subido

text: Subido oli Sub:lla pyörinyt video- ja tietokonepeleistä kertova, myöhemmin pieneen kulttimaineeseen noussut tv-ohjelma. Subido tuli Sub:lta joka arki-iltapäivä, sekä uusintoina viikonloppuisin. Ensimmäinen ohjelma nähtiin 7. tammikuuta 2002. Ohjelmaa juonsivat Nanna Siirilä ja Kari Koivistoinen sekä mm. Jasu ja Klaus Holm. Lisäksi ohjelmassa oli vierailevia juontajia, kuten Jufo III. Ohjelman sisältö koostui pelihetkistä TV:n ääressä, joissa arvosteltiin pelejä ja lisäksi ohjelmassa nähtiin mm. pelintekijöiden haastatteluja.


title: Subido

text: Subidoa tuotti helsinkiläinen Intervisio Oy.


title: Heorot

text: Heorot on suomalainen viikinkihenkistä folk metalia soittava yhtye. Sen perustivat laulaja Teemu ”Modsognir” Ollikainen ja rumpali Mikko Nokelainen vuonna 2002. Yhtyeen sanoitukset käsittelevät muun muassa viikinkimytologian maailmanloppua. Musiikillisia vaikutteita se on ottanut esimerkiksi Moonsorrow’lta ja Finntrollilta. Heorotin vuonna 2007 julkaistu esikoisalbumi on nimeltään "Ragnarök".


title: Tenarunga

text: Tenarunga (Tenaruga), ennen Minton saari, on matala, asumaton atolli Tuamotusaarten lounaisosissa Ranskan Polynesiassa. Laguuniin ei pääse meritse. Atolli kuuluu muiden Groupe Actéonin saarten ohella Gambiersaarten kuntaan. Atollin löysi Pedro Fernández de Quirós vuonna 1605.


title: Out ’n loud

text: Out 'n loud on vuonna 2004 perustettu helsinkiläinen, kaksikielinen homokuoro. Kuoron toimintaa ylläpitää ja tukee taustayhdistys Helsingin gaykuoro Out 'n loud ry – Helsingfors gaykör Out 'n loud rf. Out 'n loud on tiettävästi Suomen ensimmäinen ja ainoa homokuoro.


title: Out ’n loud

text: Out 'n loud syntyi Aleksis Kiven päivänä 10. lokakuuta 2004 Bo-Eric Rosenqvistin aloitteesta noin kymmenen laulajan voimin. Kuoronjohtajaksi ryhtyi Tommi Varis ja neuvoa aloittelevan homokuoron alkutaipaleelle saatiin mm. Stockholms Gaykörin kuoronjohtajalta Karol Viekeriltä. Taustayhdistys, Helsingin gaykuoro Out 'n loud ry – Helsingfors gaykör Out 'n loud rf, perustettiin tukemaan toimintaa 8. toukokuuta 2005. Vuoden päästä syntymisestään kuoro oli ehtinyt pitää viisi konserttia ja jäsenmäärä oli kasvanut kolmeentoista.


title: Out ’n loud

text: Toukokuun 11. 2007 mennessä pidettyjä konsertteja oli 29 ja jäseniä yli 30. Syksyllä 2007 kuoronjohtajana aloitti Hilkka Kangasniemi. Tommi Varis toimii edelleen kuoron tukena mm. keikoilla.


title: Out ’n loud

text: Helsingin gaykuoro Out 'n loud ry – Helsingfors gaykör Out 'n loud rf:n sääntöjen mukaisesti "yhdistyksen tarkoituksena on tukea ja kehittää harrastajien musiikki- ja orkesteritoimintaa kehittämällä laajaa suomalaista ja kansainvälistä kuoromusiikin ohjelmistoa sekä edistää seksuaalista tasavertaisuutta, suvaitsevaisuutta ja monikulttuurisuutta sekä vahvista [sic] homoseksuaalista ryhmäidentiteettiä." Yhdistyksen toimintaa ei voi erottaa kuoron toiminnasta—jokainen kuoron laulaja on samalla yhdistyksen jäsen ja yhdistyksen toiminta on yhtä kuoron toiminnan kanssa.


title: Out ’n loud

text: Yhdistyksen perustamiskokous pidettiin 8. toukokuuta 2005.


title: Out ’n loud

text: Perustamisvuonnaan Out 'n loud ei esiintynyt julkisesti. Sen sijaan seuraavana vuonna esiinnyttiin jo seitsemästi. Vähäisempien esiintymisten lisäksi kuoro esiintyi Helsingin seudun Setan 15-vuotisjuhlassa 10. lokakuuta 2005 sekä järjesti yhteiskonsertin Stockholms gaykörin kanssa 24. syyskuuta 2005, missä konsertissa Out 'n loud ennemminkin toimitti lämmittelijän virkaa ruotsalaisten ollessa varsinaisia esiintyjiä.


title: Out ’n loud

text: Vuonna 2006 kysyntä ylitti jo tarjonnan: järjestetyn 16 esiintymisen lisäksi kuoro tiettävästi joutui kieltäymään joukosta tilaisuuksia. Merkittävimmät konsertit olivat yhdessä Fort Lauderdale Gay Men's Chorusin kanssa 9. kesäkuuta 2006 järjestetty konsertti "We Are Family" sekä esiintyminen tuhatpäiselle yleisölle Helsinki Priden 2006 puistojuhlassa Kaivopuistossa 29. heinäkuuta 2006.


title: Out ’n loud

text: 12. tammikuuta 2007 Out 'n loud julkaisi ravintola DTM:ssä Z-lehden vuosijuhlan yhteydessä CD-singlen "Var är min midja", joka sisälsi kappaleet "Var är min midja" sekä "Shoppaileen". Sinkun kappaleista on tehty myös sopimus levittämisestä soittoäänenä.


title: Out ’n loud

text: Out 'n loud järjesti toukokuussa 2007 yhteistyössä Ismo Dance co:n kanssa konserttisarjan, joka kokeili tanssin yhdistämistä kuorolauluun. Koreografiat ohjasi Ismo-Pekka Heikinheimo. Vielä samana vuonna kuoro järjesti yhteiskonsertin lontoolaisen Pink Singers -kuoron kanssa. Syyskuun 15. järjestetty konsertti oli nimeltään "Pink. The colour of the season."


title: Out ’n loud

text: City-lehti valitsi 10. lokakuuta 2007 Out'n loudin "Vuoden julkihomoksi". Samana päivänä kuoro täytti tasan kolme vuotta.


title: Out ’n loud

text: 10.5.2014 Out´n loud julkaisi uuden pitkäsoitto CD levyn.


title: Out ’n loud

text: Ensimmäisenä suomalaisena homokuorona Out 'n loud on saanut julkisuutta.


title: Out ’n loud

text:
Sanoma- ja aikakauslehdistä kuorosta ovat kertoneet
Kalliolainen (28.2.2005), Hufvudstadsbladet (25.5.2007, 24.5.2006, 3.8.2005), Z-lehti (2/2007, 3/2006, 6/2005, 5/2005, 2/2005), City-lehti (18/2005), Helsingin Sanomien NYT-liite (23.9.2005), Helsingin Sanomat (13.10.2005), Helsingin Uutiset (25.5.2007, 27.11.2005), Exit-lehti (1/2006), V-lehti (4/2006), QX Tidningen (12.1.2007) ja Musikstationen (27.9.2006).
Radiokanavista kuoroa ovat haastatelleet Radio Vega Mellannyland (23.9.2005), YleX (3. ja 15.11.2005), Radio X3M (12.1.2007) sekä Radio Vega (7.2.2007).
Televisioesiintymisiä on ollut seuraavasti: FST Ratatosk (22. ja 23.5.2005), TV2 Lista (5. ja 8.4.2006) ja FST Närbild (7. ja 8.5.2006).


title: Ahti Taponen

text: Ahti Juhani ”Jussi” Taponen (s. 9. kesäkuuta 1937 Hiitola) on suomalainen kirjailija, runoilija ja sanoittaja. Aluksi Taponen käytti kirjailijanimenään kutsumanimeä Jussi Taponen, mutta on myöhemmin käyttänyt julkaisuissa virallista ensimmäistä nimeään Ahti.


title: Ahti Taponen

text: Taponen teki pitkän uran mainosalalla ja toimi muun muassa mainostoimisto Erva-Latvalan luovana johtajana 1971–74. Hän kirjoitti tietoteoksen "Yrityskuva" (Sininen kirja 1970) ja Suomen Markkinointiliiton 60-vuotisjulkaisun 1988. Vuonna 1991 hän kirjoitti Suomen Painiliiton 100-vuotisjulkaisun.


title: Kuolema Venetsiassa (elokuva)

text: Kuolema Venetsiassa ("Morte a Venezia") on vuonna 1971 valmistunut elokuva, jonka ohjasi Luchino Visconti ja pääroolissa säveltäjä Gustav von Aschenbachia näytteli Dirk Bogarde. Nuorta Tadziota näytteli tanskalais-ruotsalainen Björn Andrésen. Elokuva perustuu Thomas Mannin novelliin "Kuolema Venetsiassa", joka ilmestyi vuonna 1912.


title: Kuolema Venetsiassa (elokuva)

text: Elokuva perustuu keskeisesti Thomas Mannin samannimiseen novelliin. Kuitenkin tässä elokuvassa on mukana Mannin romaanin "Tohtori Faustuksessa" ilmeneviä piirteitä. Kolmas teos, joka on jättänyt jälkensä varsinkin hotellin johtajan henkilöön, on Marcel Proustin "Kadonnutta aikaa etsimässä".


title: Hammaskarpit

text: Hammaskarpit (Poeciliidae) on hammaskarppikalojen lahkoon kuuluva makeassa vedessä elävien kalojen heimo, jonka monet jäsenet ovat suosittuja akvaariokaloja. Heimoon kuuluu 293 lajia.


title: Hammaskarpit

text: Hammaskarppien hedelmöittynyt mäti kehittyy poikasiksi asti emon vatsaontelossa. Aiemmin niitä kutsuttiin synnyttäviksi hammaskarpeiksi, ja hammaskillejä (Cypriodontidae) puolestaan kuteviksi hammaskarpeiksi.


title: Hammaskarpit

text: Tunnetuimpia hammaskarppilajeja ovat


title: Monacon Grand Prix 1991

text: Monacon Grand Prix 1991 oli 504. Formula 1 -osakilpailu. Se ajettiin 12. toukokuuta 1991 Monte Carlossa. Kilpailun voitti jälleen brasilialainen Ayrton Senna. Senna oli nyt voittanut kaikki kauden neljä kilpailua ja startannut niihin kaikkiin paalulta. Nigel Mansell avasi kauden pistetilinsä ollessaan toinen.


title: Länsi-Bačka

text: Länsi-Bačkan piirikunta (serbiksi "Западнобачки округ, Zapadnobački okrug") on pohjoinen piirikunta Serbiassa. Se sijaitsee Bačkan alueella Vojvodinan autonomisessa provinssissa. Piirikunnan väkiluku on 215 916 ja pinta-ala 2420 km². Piirikunnan keskuspaikka on Sombor.


title: Länsi-Bačka

text: Piirikunta jakautuu neljään kuntaan.


title: Skrätsäys

text: Skrätsäys () on DJ:den ja "turntablistien" käyttämä levylautastekniikka. Soivaa vinyylilevyä edestakaisin rytmikkäästi pyörittämällä pyritään aikaansaamaan mielenkiintoista ja omintakeista ääntä ja musiikkia. Erityisen suosittua skrätsäys on hip hopin parissa, jossa sen juuretkin ovat, mutta sitä on käytetty myös muunlaisessa musiikissa (muun muassa Herbie Hancock).


title: Skrätsäys

text: Skrätsäyksen katsotaan saaneen alkunsa 1970-luvulla. Merkittäviä varhaisia vaikuttajia olivat muun muassa DJ:t Grand Wizard Theodore, Grandmaster Flash ja Kool Herc.


title: Sterilointi (mikrobiologia)

text: Sterilointi tuhoaa esineistä tai kasvualustasta kaikki elinkykyiset mikrobit ja niiden itiöt, jotka saattaisivat esimerkiksi aiheuttaa infektioita tai toimia häiritsevinä epäpuhtauksina. Sterilointi voidaan suorittaa fysikaalisesti tai kemiallisesti. Fysikaalinen sterilointi voidaan suorittaa säteilysteriloimalla, höyrysteriloimalla tai kuumailmasteriloimalla. Kemiallisia sterilointimenetelmiä ovat etyleenioksidisterilointi, vetyperoksidiin perustuvat sterilointimenetelmät sekä matalalämpöhöyryllä ja formaldehydillä sterilointi (LTSF-prosessi). Steriloinnilla tarkoitetaan valvottua ja varmennettua prosessia, jossa kasvullisten tai kasvukykyisten mikrobien esiintymistodennäköisyys on alle 1:1 000 000.


title: Sterilointi (mikrobiologia)

text: Terveydenhuollon toimenpiteissä joissa läpäistään iho tai limakalvot tulee aina käyttää steriilejä välineitä. Steriloinnin onnistumisen edellytyksenä on, että steriloitavassa materiaalissa on mahdollisimman pieni alkukontaminaatio eli bioburden. Korkean mikrobipitoisuuden lisäksi haasteita steriloinnille aiheuttavaa esimerkiksi esineiden pinnalla oleva orgaaninen lika.


title: Sterilointi (mikrobiologia)

text: Steriloinnin uranuurtaja oli englantilainen kirurgi Joseph Lister, joka ensimmäisenä käytti leikkauksien yhteydessä fenolihappoon kastettuja haavasiteitä sekä sumutinta, joka levitti karbolisumua leikkaussalin ilmaan. Tämä tappoi paljon bakteereita ja pelasti monen potilaan hengen; menetelmää kutsuttiin antiseptiikaksi.


title: Sterilointi (mikrobiologia)

text: Sittemmin ranskalainen kemisti Louis Pasteur havaitsi bakteerien kehittyvän liassa; hänen kokeidensa ja havaintojensa perusteella kehitettiin aseptinen menetelmä, jossa kaikki haavan kanssa kosketuksiin joutuvat instrumentit ja siteet puhdistettiin perusteellisesti.


title: Sterilointi (mikrobiologia)

text:
Höyrysterilointi tapahtuu yhden ilmakehän (1 bar) ylipaineen alla höyryllä autoklaavissa. 121 °C lämpötilassa 100 kPa paineessa steriiliys saavutetaan 15 minuutissa. Vastaavasti voidaan käyttää 134 °C lämpötilaa sellaisille tuotteille, jotka kestävät korkeampaa lämpötilaa. Tässä tapauksessa ylipaine on 2 bar ja sterilointiaika 3 minuuttia. Sellaisille tuotteille, joissa voidaan olettaa esiintyvän prioneja on sterilointiaika pidempi.
Kuumasteriloinnissa mikrobit ja niiden itiöt tuhotaan 160-180 °C:lla ilmalla. Kuumaa ilmaa käyttävässä sterilointilaitteessa ilma kiertää lämpötilojen tasaamiseksi ja tarvittavat ajat ovat 160 °C (2 h), 170 °C (1 h) tai 180 °C (30 min). Sterilointiaikoihin lisättävä kuorman lämpenemisen vaatima aika.


title: Bartholinin rauhaset

text: Bartholinin (tai usein Bartholin) rauhaset eli emättimen isot eteisrauhaset sijaitsevat osittain isojen häpyhuulten takana emättimen suuaukon vieressä lantiossa muutaman senttimetrin syvyydessä. Rauhanen on parillinen ja noin senttimetrin kokoinen ja niiden tiehyt avautuu pienten häpyhuulten takaosan sisäpinnalle.


title: Bartholinin rauhaset

text: Miehillä vastaavat rauhaset sijaitsevat eturauhasen juuressa ja niitä kutsutaan Cowperin rauhasiksi. Bartholinin rauhaset ovat saneet nimensä löytäjänsä Caspar Bartholin nuoremman (1655–1738) mukaan.


title: Bartholinin rauhaset

text: Rauhaset erittävät emäksistä eritettä erityisesti yhdynnän aikana. Normaalioloissa rauhasia ei tunne, mutta tulehtuessaan ne saattavat paisua voimakkaasti.


title: Bartholinin rauhaset

text: Bartoliniitti eli emättimen rauhastulehdus on bakteerien aiheuttama sekainfektio. Oireena on märkäinen vuoto ja rauhasten turpoaminen. Lisäksi rauhaseen voi kehittyä paise ja yleisoireena voi nousta kuume. Tauti on hoidettavissa antibiooteilla ja tarvittaessa paise puhkaistaan.


title: Bartholinin rauhaset

text: Tulehduksen jälkitilana voi rauhaseen kehittyä kysta. Tämä puolestaan voi aiheuttaa uuden tulehduksen. Kysta voi myös haitata yhdyntää aiheuttamalla kipuja. Kysta voidaan tarvittaessa tyhjentää lääkärin vastaanotolla lievissä tapauksissa paikallispuudutuksessa. Vaikeammissa tapauksissa potilas leikataan yleisanestesiassa.


title: Bartholinin rauhaset

text: Sairauksien syntyyn ei voi itse vaikuttaa, eikä niitä voi juuri ehkäistä.


title: Stenbockin palatsi

text: Stenbockin palatsi () on palatsimainen rakennus Ruotsin pääkaupungissa Tukholmassa. Se sijaitsee Birger Jarls torgin laidalla Riddarholmenilla. Se on rakennettu vuoden 1640 tienoilla Fredrik Stenbockille ja tämän puolisolle Katarina De la Gardielle. Arkkitehti Nicodemus Tessin vanhempi suunnitteli palatsiin vuosina 1666–1671 tehdyt muutokset. 1730–1740-lukujen kunnostustöissä palatsiin jätti kädenjälkensä myös arkkitehti Carl Hårleman. Vuonna 1865 rakennukseen muutti Ruotsin valtionarkisto, joka toimi siellä vuoteen 1968 asti.


title: Stenbockin palatsi

text: Vuosina 1969–1971 rakennus restauroitiin Ruotsin korkeimman hallinto-oikeuden ("regeringsrätten") käyttöön. Se toimii rakennuksessa edelleen.


title: Nättinummi

text: Nättinummi on Hepokullan pohjoispuolella sijaitseva Turun lähiö. Se sijaitsee suhteellisen korkealla kallioisella paikalla. Sen läheisyydessä on muun muassa Impivaaran uimahalli sekä Runosmäen ulkoilureitit.


title: Nättinummi

text: Nättinummesta löytyy päivittäistavarakauppa K-Market Nättäri ja anniskeluravintola Ekmanin Krouvi. Samasta rakennuksesta löytyvät myös päiväkoti Karusellimaa sekä Turun Metodistiseurakunta. Muita palveluita löytyy parin kilometrin säteellä Länsikeskuksesta sekä Raision puolelta.


title: Nättinummi

text: Kauppatorilta Nättinummeen kulkevat bussilinjat 2 ja 2B (Länsinummeen) sekä 2A ja 2C (Liljalaaksoon) (yöliikenteessä 28). Länsikeskuksen ja Runosmäen suuntaan palvelee linja 88.


title: Hringvegur

text: Hringvegur () eli Þjóðvegur 1 () on Islannin ympäri kiertävä maantie. Se yhdistää toisiinsa Islannin isoimmat kaupungit ja kylät. Hringvegurin kokonaispituus on 1 339 kilometriä ja se on kaksikaistainen. Tie on pääosin asfaltoitu koko matkalta lukuun ottamatta joitain sorapäällysteisiä kohtia maan itäosissa. Islannin pääkaupungin Reykjavíkin lähistöllä tien liikennemäärä on huomattavasti suurempi, noin 5 000 – 10 000 autoa päivässä, kun joissain harvasti asutuissa osissa liikennemäärät saattavat olla vain keskimäärin 100 autoa päivässä.


title: Hringvegur

text: Hringvegur on ollut yhtenäinen Islannin ympäri kiertävä tie vuodesta 1974 lähtien, kun maan eteläosissa sijaitsevan Skeiðarájoen yli rakennettiin silta.


title: Hringvegur

text: Hringvegur on ollut myös turistien suosiossa. Sitä vuokra-autolla kiertämällä voi tutustua omatoimisesti maahan ja monet nähtävyydet eivät sijaitse kaukana sen reitiltä.


title: Kallio Kotkas

text: Kallio Kotkas (alk. "Kalju Kotkas", 1. syyskuuta 1908 Helsinki – 8. kesäkuuta 1982 Helsinki) oli suomalainen urheilu- ja yritysjohtaja sekä varatuomari. Hän toimi useissa johto- ja luottamustehtävissä urheilu- ja liike-elämän palveluksessa.


title: Kallio Kotkas

text: Kotkas syntyi virolaisen perheen ensimmäisenä lapsena Helsingissä. Hänen vanhempansa olivat muusikko Juhan Kotkas (1878–1963) ja Linda Johanna o.s. Teiter (1891–1963). Vanhempien eron jälkeen Kallio asettui vuonna 1918 pysyvästi Suomeen äitinsä ja kolmen sisarensa kanssa. Äiti avioitui myöhemmin suomalaisen varatuomari Hugo Miilumäen kanssa, ja tästä avioliitosta perheeseen syntyi viides lapsi. Yleisurheilija ja korkeushypyn Euroopan mestari Kalevi Kotkas oli Kallio Kotkaksen veli, seiväshypyn kaksinkertainen Suomen mestari ja urheilutoimittaja Erkki Mustakari puolestaan hänen sisarenpoikansa.


title: Kallio Kotkas

text: Kotkas kirjoitti ylioppilaaksi vuonna 1928 Helsingin Suomalaisesta Reaalilyseosta. Tämän jälkeen hän suoritti ylemmän oikeustutkinnon vuonna 1937 Helsingin yliopistossa ja sai varatuomarin arvon vuonna 1942.


title: Kallio Kotkas

text: Aktiivinen kiinnostus urheiluun johti Kotkaksen jo opiskeluaikoina kilpailu- ja järjestötoimintaan. Ylioppilasvuosina hän osallistui opiskelijoiden kotimaisiin ja kansainvälisiin mestaruuskilpailuihin saavuttaen mestaruuksia muun muassa kolmiottelussa ja pituushypyssä, jossa hänen paras tuloksensa oli 706 cm. Suomen-mestaruuskilpailuissa 1931 hän sai pituushypyn hopeaa.


title: Kallio Kotkas

text: Vuosina 1930–1936 Kotkas toimi urheilutoimittajana Suomen Urheilulehdessä ja Aamulehdessä, jonka kirjeenvaihtajana hän seurasi Berliinin olympialaisia vuonna 1936. Vuodet 1937–1939 hän toimi asianajajana ja osakkaana asianajotoimistossa.


title: Kallio Kotkas

text: Saatuaan Suomen kansalaisuuden Kotkas astui asepalvelukseen vuonna 1937. Kotkas toimi reserviupseerikurssin nro 40 oppilaskunnan puheenjohtajana. Asepalveluksesta Kotkas kotiutui 1938 reservin vänrikkinä. Pian tämä jälkeen hänet valittiin Helsinkiin aiottujen vuoden 1940 olympiakisojen organisaatioon tiedotustehtäviin.


title: Kallio Kotkas

text: Lokakuun 1939 yleisessä liikekannallepanossa Kotkas kutsuttiin asepalvelukseen Suomen itärajalle Laatokan Karjalaan. Kotkas palveli Jalkaväkirykmentti 37:n III pataljoonan (III/JR 37) 9. kompanjassa kiväärijoukkueen johtajana. Hän haavoittui 29. joulukuuta 1939 Ruhtinaanmäellä käydyissä taisteluissa. Talvi- ja jatkosodan välillä Kotkas toimi vuonna 1940 perustetun Aseveliliiton tiedotussihteerinä. Jatkosodan aikana Kotkas toimi tiedotuskomppanian päällikkönä Karjalankannaksella. Hänet ylennettiin kapteeniksi vuonna 1944.


title: Kallio Kotkas

text: Sotien jälkeiset vuodet 1945–1947 Kotkas toimi Kansanhuoltoministeriön tiedotuspäällikkönä. Vuosina 1947–1952 hän toimi Helsingissä pidettyjen XV Olympiakisojen keskuskanslian päällikkönä ja kisojen järjestelytoimikunnan sihteerinä.


title: Kallio Kotkas

text: Olympialaisten jälkeen Kotkas valittiin SVUL:n pääsihteeriksi. Tässä tehtävässä hän toimi vuodet 1952–1962. Vuosina 1963–1966 hän toimi Oy Veikkaus Ab:n kaupallisena johtajana ja vuodet 1967–1973 toimitusjohtajana. Kotkaksen johdolla Veikkaus toi Loton Suomeen vuonna 1971.


title: Kallio Kotkas

text: Kotkas oli Suur-Helsingin Osuuspankin perustajajäsen ja johtokunnan jäsen sen perustamisvuodesta 1946 aina vuoteen 1975 (johtokunnan puheenjohtajana hän toimi vuodet 1972–1975). Oy Veikkaus Ab:n johtokunnan jäsenenä hän oli vuodet 1953–1962 ja Suomen Olympiakomitean hallituksen jäsenenä vuosina 1969–1973. Lisäksi hän toimi useissa muissa eri luottamustehtävissä, muun muassa Kaatuneiden Muistosäätiössä, Suomen Reserviupseeriliitossa, SVUL:ssa, Valtion urheilulautakunnassa sekä asiantuntijaneuvonantajana Meksikon 1968 olympiakisoissa.


title: Kallio Kotkas

text: Ansioistaan urheilun järjestö- ja johtotehtävissä Kotkakselle myönnettiin Suomen Olympialainen 1. luokan ansioristi, Suomen liikuntakulttuurin ja urheilun kultainen ansioristi, SVUL:n kunniajäsenyys sekä lukuisia ulkomaisia ansiomerkkejä (myöntäjinä mm. Ruotsi, Norja, Ranska, Brasilia, Argentiina).


title: Ferdinand Löwe

text: Ferdinand Löwe (19. helmikuuta 1865 – 6. tammikuuta 1925) oli itävaltalainen säveltäjä.


title: Ferdinand Löwe

text: Löwe johti vuosina 1897–1898 ja 1908–1914 Münchenin filharmonista orkesteria. Lisäksi hän oli Wienin sinfoniaorkesterin ensimmäinen ylikapellimestari vuosina 1900–1925. Häntä seurasi Wilhelm Furtwängler.


title: Ferdinand Löwe

text: Löwe oli varsinkin tärkeä Anton Brucknerin sinfonioiden popularisoija. Hän teki itse Brucknerin yhdeksänteen sinfoniaan huomattavia muutoksia ennen tämän ensiesitystä. Brucknerin alkuperäinen versio esitettiin vasta vuonna 1932.


title: Münchenin filharmoninen orkesteri

text: Münchenin filharmoninen orkesteri on Münchenissä vuonna 1893 perustettu sinfoniaorkesteri. Sen perusti Franz Kaim joka oli pienontekijän poika. Alkuvuosina orkesterin kehittämiseksi tekivät paljon töitä muun muassa Hans Winderstein, Hermann Zumpe ja Ferdinand Löwe. Vuosien 1898 ja 1905 välisenä aikana sen johtajana toimi Felix Weingartner joka järjesti orkesterile useita kansainvälisiä kiertueita maailmalla.


title: Münchenin filharmoninen orkesteri

text: Se on historiansa aikana ensiesittänyt mm. Günter Bialasin, Anton Brucknerin, Harald Genzmerin, Luigi Nonon ja Gustav Mahlerin teoksia. Gustav Mahler johti orkesteria vuosina 1901 ja 1910 pitäessään neljännen ja kahdeksannen sinfoniansa ensiesitykset Münchenin filharmoonikkojen kanssa.


title: Oswald Kabasta

text: Oswald Kabasta (29. joulukuuta 1896 – 6. helmikuuta 1946) oli itävaltalainen kapellimestari. Hän opiskeli Franz Schmidtin johdolla.


title: Oswald Kabasta

text: Kabasta oli Münchenin filharmonisen orkesterin ja Wienin sinfoniaorkesterin ylikapellimestari. Hän teki itsemurhan 49-vuotiaana.


title: Christian Thielemann

text: Christian Thielemann (s. 1. huhtikuuta 1959, Berliini) on saksalainen kapellimestari. Hän toimii tällä hetkellä Münchenin filharmonisen orkesterin ylikapellimestarina.


title: Christian Thielemann

text: Thielemann on tehnyt lukuisia levytyksiä pääasiassa Deutsche Grammophon -levymerkille. Ennen uraansa Münchenin filharmonikkojen kanssa hän työskenteli vuodesta 1997 Deutsche Operin musiikillisena johtajana Berliinissä.


title: Fabio Luisi

text: Fabio Luisi (s. 17. tammikuuta 1959 Genova) on italialainen kapellimestari.


title: Fabio Luisi

text: Luisi aloitti pianonsoiton opintonsa 4-vuotiaana. Tutustuttuaan Ranskassa italialaiseen pianisti Aldo Ciccoliniin tämä kutsui Luisin opiskelemaan johdollaan Pariisiin. Vasta tämän jälkeen hän päätti ryhtyä kapellimestariksi.


title: Fabio Luisi

text: Opintonsa Grazissa Luisi rahoitti toimimalla pianistina ja säestäjänä. Valmistuttuaan hän aloitti työnsä Grazin oopperassa. Hänellä on nyt kansainvälinen ura, ja hän on johtanut muun muassa Orchestre de la Suisse Romandea (1997–2002), Tonkünstler-orkesteria (1994–2000) sekä Wienin sinfoniaorkesteria vuodesta 2005.


title: Theodor Svedberg

text: Theodor (The) Svedberg (30. elokuuta 1884 Valbo – 25. helmikuuta 1971 Kopparberg) oli ruotsalainen kemisti, joka sai Nobelin kemianpalkinnon vuonna 1926 kolloidien tutkimisesta. Hänen tutkimuksensa tukivat Albert Einsteinin ja Marian Smoluchowskin näkemystä Brownin liikkeestä. Svedberg kehitti ultrasentrifugin ja osoitti sen käyttökelpoisuuden proteiinien erottamiseen toisistaan.


title: Theodor Svedberg

text: Sedimentaationopeuden yksikkö svedberg (tunnus S, 1 S vastaa 10 sekuntia) on nimetty Theodor Svedbergin mukaan.


title: Liljevalchin taidehalli

text: Liljevalchin taidehalli () sijaitsee Tukholmassa, Djurgårdenin saarella Östermalmin kaupunginosassa.


title: Liljevalchin taidehalli

text: Arkkitehti Carl Bergstenin (1879–1935) suunnittelema uusklassinen taidehalli on rakennettu 1914–1916. Hallin näyttelysalit ovat korkeita ja ilmavia. Keskeisin sisätila on veistossali. Taidegalleria on Tukholman kaupungin omistuksessa.


title: Shirley Verrett

text: Shirley Verrett (31. toukokuuta 1931 – 5. marraskuuta 2010) oli yhdysvaltalainen mezzosopraano.


title: Shirley Verrett

text: Verrett syntyi afroamerikkalaiseen seitsemännen päivän adventistiperheeseen New Orleansissa, Louisianassa. Hän teki oopperadebyyttinsä vuonna 1957 ja pääsi jo 1958 New Yorkin kaupunginoopperaan.


title: Shirley Verrett

text: Verrett opiskeli Los Angelesissa sekä New Yorkin Juilliard Schoolissa. Hän pääsi myöhemmällä urallaan esiintymään muun muassa La Scalaan, Metropolitan-oopperaan ja Covent Gardeniin. Hän julkaisi vuonna 2003 muistelmateoksen "I Never Walked Alone".


title: Kristjan Järvi

text: Kristjan Järvi (s. 13. kesäkuuta 1972) on virolainen kapellimestari. Hän on Neeme Järven poika ja Paavo Järven veli.


title: Kristjan Järvi

text: Järvi syntyi Tallinnassa ja vietti suuren osan lapsuusvuosistaan New Yorkissa. Hän opiskeli Manhattan School of Musicissa. Hän toimi kolmen vuoden ajan Los Angelesin filharmonisen orkesterin apulaiskapellimestarina ennen kiinnitystään Uumajassa, Ruotsissa.


title: Kristjan Järvi

text: Kristjan Järvi toimii tällä hetkellä Tonkünstler-orkesterin ylikapellimestarina. Hän seurasi virassa Carlos Kalmaria vuonna 2003.


title: Sarah Ioannides

text: Sarah Ioannides (s. 1972) on kapellimestari. Hän syntyi Australiassa skottilaisille ja kyproksenkreikkalaisille vanhemmille, mutta aloitti opintonsa Lontoossa.


title: Sarah Ioannides

text: Valmistuttuaan Juilliard School of Musicissa Sarah Ioannides toimi Tan Dunin apulaiskapellimestarina Cincinnatin sinfoniaorkesterin kanssa.


title: Sarah Ioannides

text: Tällä hetkellä Ioannides toimii El Pason sinfoniaorkesterin ylikapellimestarina Teksasissa sekä Spartanburgin filharmonisen orkesterin ylikapellimestarina Etelä-Carolinassa.


title: Radikaali sosiologia

text: Radikaali sosiologia on 1960-luvulla lähinnä Yhdysvalloissa alkunsa saanut sosiologian suuntaus. Tärkeitä sytykkeitä radikaalin sosiologian synnylle olivat monet yhteiskunnalliset liikkeet, kuten naisliike, rauhanliike ja opiskelijaliike sekä marxilaisen ajattelun suosio.


title: Radikaali sosiologia

text: Radikaalit sosiologit halusivat muuttaa sekä maailmaa että omaa tieteenalaansa entistä demokraattisemmaksi ja oikeudenmukaiseksi. Valtavirran sosiologiaa pidettiin sisäänpäin lämpiävänä ja radikaalit sosiologit halusivat lisätä sosiologian ”yhteiskuntasidosta” eli käytännöllisiä yhteyksiä akateemisen maailman ulkopuoliseen yhteiskuntaan.


title: Radikaali sosiologia

text: Näkemystensä kehittämiseksi ja julkistamiseksi radikaalit sosiologit perustivat vuonna 1969 "The Insurgent Sociologist" -lehden, jota nykyisin julkaistaan nimellä "Critical Sociology".


title: Radikaali sosiologia

text: Radikaalin sosiologian ajatuksia on kehitelty eteenpäin niin kutsutun julkisen sosiologian ("public sociology") piirissä, jonka keulahahmo on Michael Burawoy.


title: Radikaali sosiologia

text: Radikaalin sosiologian yleiset tavoitteet, tiedonintressi ja tutkimuskohteet tulevat lähelle kriittisen pedagogiikan vastaavia.


title: Thomas Schippers

text: Thomas Schippers (9. maaliskuuta 1930 – 16. joulukuuta 1977) oli yhdysvaltalainen kapellimestari.


title: Thomas Schippers

text: Schippers syntyi Kalamazoossa, Michiganissa. Hän aloitti pianonsoiton opintonsa 4-vuotiaana ja opiskeli Curtis Institutessa sekä Juilliard School of Musicissa. Hän johti jo 20-vuotiaana Broadwaylla Gian Carlo Menottin oopperan "Konsuli" esityksen.


title: Thomas Schippers

text: Schippers pääsi johtamaan lukuisiin arvostettuihin oopperataloihin, kuten Metropolitan-oopperaan ja La Scalaan. Hän johti muun muassa Menottin ja Samuel Barberin teosten ensiesityksiä. Hän perusti myös Italian Spoleto-festivaalin yhdessä Menottin kanssa.


title: Thomas Schippers

text: Schippers pääsi Cincinnatin sinfoniaorkesterin ylikapellimestariksi vuonna 1970, mutta lyhyeksi jääneen uran katkaisi kohtalokas keuhkosyöpä 47 vuoden iässä.


title: Rose Red (elokuva)

text: Rose Red on vuonna 2002 tehty kauhuelokuvaminisarja, jonka on käsikirjoittanut kauhukirjailija Stephen King ja ohjannut Craig R. Baxley.


title: Rose Red (elokuva)

text: Elokuva kertoo Joyce Reardonista, joka on kiinnostunut paranormaaleista ilmiöistä. Yksi hänen suurimmista kiinnostuksen kohteista on jo kauan tyhjillään seissyt kartano nimeltään Punaruusu (engl. "Rose Red"), jossa uskotaan kummittelevan. Joyce kutsuu mukaansa ihmisiä, joilla on yliluonnollisia voimia. Ryhmän tarkoitus on viipyä viikonloppu talossa ja todistaa ihmisille tarinat oudoista tapahtumista todeksi.


title: Rose Red (elokuva)

text: Elokuva perustuu Elen Rimbauerin päiväkirjaan, jonka Joyce Reardon löysi kirpputorilta. Päiväkirjasta paljastuu talon kauheat salat. Stephen King on tehnyt minisarjan, joka perustuu hänen omiin näkemyksiinsä siitä, mikä Joycen tulevaa tutkimusmatkaa saattaa odottaa vastassa.


title: Steve Guttenberg

text: Steven Robert (Steve) Guttenberg (s. 24. elokuuta 1958) on yhdysvaltalainen näyttelijä. Hän on esittänyt muun muassa Carey Mahoneytä "Poliisiopisto"-komedioissa.


title: Steve Guttenberg

text: "Poliisiopiston" lisäksi Guttenbergillä on ollut rooleja esimerkiksi elokuvissa "Cocoon – nuoruudenlähde" (1985), "Kolme miestä ja baby" (1987) ja "Short Circuit" (1986).


title: Steve Guttenberg

text: Guttenberg syntyi Brooklynissä New Yorkissa ja valmistui Plainedge High Schoolista. Hän oli vuosina 1988–1992 naimisissa Denise Bixlerin kanssa.


title: Stevan Faddy

text: Stevan Faddy (s. 2. syyskuuta 1986 Kotor, Montenegron ST, Jugoslavia) () on montenegrolainen laulaja. Hänellä on skottilaisia sukujuuria.


title: Stevan Faddy

text: Faddy edusti vuonna 2007 Montenegroa Eurovision laulukilpailussa Helsingissä, mutta putosi semifinaalissa. Hänen kilpailukappaleensa "Ajde, kroči" oli Slaven Knezovićin säveltämä ja Milan Perićin sanoittama.


title: Hammaslääkäri 2

text: Hammaslääkäri 2 ("The Dentist 2") on vuonna 1998 tehty kauhuelokuva. Elokuva on jatko-osa vuonna 1996 tehdylle Hammaslääkärille. Elokuvan on ohjannut Brian Yuzna.


title: Hammaslääkäri 2

text: Elokuva kertoo Alan Feinstonesta joka terrorisoi Beverly Hillsiä kauheilla menetelmillään omalla vastaanotollaan, kuullessaan että hänen vaimonsa petti häntä. Nyt Alan on karannut ja on päätynyt pieneen kaupunkiin, jossa häntä ei tunneta. Hän on valmis aloittamaan juurihoitonsa kaikille, jotka vastaanotolleen tulevat...


title: Sonia Ganassi

text: Sonia Ganassi (s. 1966) on italialainen mezzosopraano. Hän debytoi vuonna 1992 Roomassa, jossa hänellä oli Rosinan rooli Gioacchino Rossinin oopperassa "Sevillan parturi".


title: Sonia Ganassi

text: Ganassi on päässyt esiintymään La Scalaan sekä Metropolitan-oopperaan ja tulkinnut muiden muassa Rossinin, Gaetano Donizettin, Giuseppe Verdin, Georges Bizet'n, W. A. Mozartin ja Alban Bergin tuotantoa.


title: Newsboys

text: Newsboys on yhdysvaltalainen kristillinen rock/pop-yhtye. Yhtye perustettiin vuonna 1985 Australian Mooloolabassa, mutta nykyään sen kotipaikkana on Nashville Yhdysvalloissa. Se on yksi viimeisen kahden vuosikymmenen suosituimmista ja eniten myyneistä kristillisistä yhtyeistä.


title: Newsboys

text: Yhtye on esiintynyt Turussa järjestettävillä Maata näkyvissä -festareilla vuosina 2006 ja 2010.


title: Newsboys

text: Newsboys perustettiin vuonna 1985 Mooloolabassa, joka sijaitsee Australian Queenslandissa. Yhtyeen perustajajäsenet olivat Peter Furler, George Perdikis ja Sean Taylor. Pian tämän jälkeen myös John James tuli mukaan yhtyeeseen solistiksi.


title: Newsboys

text: Vuodenvaihteessa 1986–1987 yhtye siirtyi Yhdysvaltoihin. Demonauhan "He's Coming Back" jälkeen Newsboys julkaisi vuonna 1988 debyyttialbuminsa "Read All About It", joka ilmestyi sekä Australiassa että Yhdysvalloissa. Tämän jälkeen yhtye on tasaiseen tahtiin julkaissut albumeita, musiikkivideoita ja kirjoja.


title: Newsboys

text: Yhtyeen läpimurto tuli vuonna 1992, kun heidän albuminsa "Not Ashamed" oli ehdolla Grammy-palkinnon saajaksi Gospel Rock -kategoriassa. Yhtye on saanut sen jälkeen vielä kolme Grammy-ehdokkuutta albumeillaan "Going Public" (1994), "Take Me to Your Leader" (1996) ja "Adoration: The Worship Album" (2003).


title: Newsboys

text: Newsboys on selviytynyt huomattavan monesta jäsenvaihdosta hajoamatta. Merkittävin lähtö tapahtui, kun yhtyeen siihenastinen solisti John James lähti yhtyeestä vuonna 1997. Hänet korvasi yhtyeen rumpalina ja kakkoslaulajana toiminut Peter Furler, joka lähti yhtyeestä vuonna 2009. Nykyään Newsboysissa ei ole enää jäljellä yhtään alkuperäistä jäsentä. Newsboys on yksi pisimpään aktiivisena olleista kristillisistä rock/pop-yhtyeistä.


title: Newsboys

text: Yhtyeen nykyiset jäsenet


title: Spoleton festivaali

text: Spoleton festivaali () on Yhdysvalloissa pidettävä vuotuinen, 17-päiväinen taidetapahtuma, jolla tuotetaan oopperaa ja esitetään tanssia, teatteria, klassista eurooppalaista musiikkia ja jazzia. Festivaali järjestetään Charlestonissa Etelä-Carolinassa touko-kesäkuun vaihteessa. Spoleton festivaalin perustivat 1977 Gian Carlo Menotti, Christopher Keene ja muutama muu yhdysvaltalaiseksi vastineeksi Italian Spoletossa pidettävälle Festival dei Due Mondi -festivaalille.


title: Spoleton festivaali

text: Charleston valittiin festivaalin pitopaikaksi siksi, että siellä on paljon teattereita ja muita esityspaikkoja. Yli sata esiintyjää eri maista pitää festivaalilla vuosittain eri alojen näytöksiä. Sen historian aikana siellä on pidetty sata ulkomaista ensi-iltaa ja 93 amerikkalaista ensi-iltaa, joista merkittävimpiä ovat Tennessee Williamsin "Creve Coeur" ja Arthur Millerin "The American Clock". Maineikkaita uransa alkuaikoina Spoleton festivaalilla esiintyneitä taiteilijoita ovat Renée Fleming, Emanuel Ax, Joshua Bell, Joanna Simon ja Yo-Yo Ma.


title: Spoleton festivaali

text: Spoleton festivaalilla käy vuosittain yleisöä 70 000–80 000 henkeä.


title: CD Tenerife

text: Club Deportivo Tenerife on espanjalainen jalkapalloseura, jonka edustusjoukkue pelaa maan toiseksi korkeimmalla sarjatasolla Segunda Divisiónassa. Seura perustettiin 8. elokuuta 1922, ja sen kotipaikka on Teneriffan Santa Cruz, joka on Kanarian länsisaarten pääkaupunki.


title: CD Tenerife

text: Tenerife on pelannut kaikkiaan 13 kautta Espanjan korkeimmalla sarjatasolla Primera Divisiónissa vuosina 1961–1962, 1989–1999, 2001–2002 ja 2009–2010. Sen paras sijoitus on viides kausilta 1992–1993 ja 1995–1996, mikä toi paikan myös UEFA-cupissa. Kaudella 1996–1997 Tenerife ylsi kilpailussa välieriin, jossa tuleva mestari Schalke oli jatkoajan jälkeen parempi yhteismaalein 2–1.


title: CD Tenerife

text: Seuran kotistadion on 24 000 -paikkainen Heliodoro Rodríguez López, joka on nimetty seuran entisen puheenjohtajan mukaan.


title: CD Tenerife

text: Kauden 2010–2011 päätteeksi Tenerife putosi kolmanneksi korkeimmalle sarjatasolle Segunda B:hen ensimmäistä kertaa 24 vuoteen. Kauden 2012–2013 jälkeen seura nousi takaisin 2. divisioonaan.


title: Takashi Asahina

text: Takashi Asahina (9. heinäkuuta 1908 – 29. joulukuuta 2001) oli japanilainen kapellimestari.


title: Takashi Asahina

text: Asahina syntyi Tokiossa ja toimi vuodesta 1947 kuolemaansa Osakan filharmonisen orkesterin ylikapellimestarina. Hän tapasi 1950-luvulla Wilhelm Furtwänglerin ja osin hänen inspiroimanaan levytti useaan otteeseen Anton Brucknerin sinfoniat.


title: Takashi Asahina

text: Myöhemmällä urallaan Asahina teki useita esiintymisiä Chicagon sinfoniaorkesterin kanssa. Hän kuoli Kobessa 93-vuotiaana 2001, jolloin häntä seurasi Osakan filharmonikkojen johtajana Eiji Oue.


title: Rudolf Baršai

text: Rudolf Borisovitš Baršai (, 28. syyskuuta 1924 – 2. marraskuuta 2010) oli venäläinen kapellimestari ja alttoviulisti. Hän opiskeli Moskovan konservatoriossa.


title: Rudolf Baršai

text: Baršai soitti alttoviulua Borodin-kvartetissa 1945–1953. Hän perusti vuonna 1955 Moskovan kamariorkesterin ja johti sitä vuoteen 1977. Hän toimi Bournemouthin sinfoniaorkesterin ylikapellimestarina vuosina 1982–1988. Lisäksi Baršai johti uransa aikana muun muassa Lontoon sinfoniaorkesteria, Vancouverin sinfoniaorkesteria, Royal Philharmonic Orchestraa sekä Orchestre National de Francea.


title: Rudolf Baršai

text: Baršai muutti Israeliin 1977 ja esiintyi Venäjällä sen jälkeen vasta neuvostojärjestelmän romahdettua. Hän johti myös Helsingin Juhlaviikoilla


title: Viron maatalousyliopisto

text: Viron maatalousyliopisto () on Tartossa, Virossa toimiva yliopisto. Yliopistossa opiskelee noin 4 600 opiskelijaa. Henkilökuntaa yliopistolla oli vuonna 2005 noin 980 henkeä.


title: Viron maatalousyliopisto

text: Viron maatalousyliopiston juuret juontavat vuonna 1632 perustetussa Tarton yliopistossa harjoitettuun maa- ja metsätalouden opetukseen ja tutkimukseen.


title: Viron maatalousyliopisto

text: Tarton yliopistoon perustettiin sen uudelleen avaamisen yhteydessä vuonna 1802 maatalouden professuuri. Vuonna 1919 yliopiston perustettiin maatalouden tiedekunta. Vuonna 1951 Tarton yliopiston maatalouden ja eläinlääketieteen tiedekunnat muodostivat uuden yliopiston, Viron maatalousakatemian, joka toimi Neuvostoliiton maatalousministeriön alaisena.


title: Viron maatalousyliopisto

text: Viron itsenäistyttyä vuonna 1991 maatalousakatemian nimi muutettiin Viron maatalousyliopistoksi.


title: Festival dei Due Mondi

text: Festival dei Due Mondi ('Kahden maailman festivaali') on vuotuinen kesäisin Spoletossa Italiassa kesä-heinäkuun vaihteessa järjestettävä musiikki- ja oopperafestivaali. Festivaalin perusti säveltäjä Gian Carlo Menotti vuonna 1958. Festivaalilla esitetään musiikkia, oopperaa, tanssia, näytelmiä ja visuaalista taidetta sekä järjestetään luonnontieteitä käsitteleviä keskustelutilaisuuksia.


title: Festival dei Due Mondi

text: Koska Spoleto oli pieni kaupunki, jossa kiinteistöt ja palvelut olivat siihen aikaan edullisia ja koska paikkakunnalla on kaksi katettua teatteria, amfiteatteri ja muita esiintymistiloja, Menotti valitsi sen taidetapahtuman pitopaikaksi. Spoleto on melko lähellä Roomaa, ja sinne on hyvät rautatieyhteydet.


title: Festival dei Due Mondi

text: Tapahtumasta on kehittynyt yksi Italian merkittävimmistä kulttuuri-ilmiöistä. Kolmen viikon mittaisen tapahtuman aikana tarjolla on musiikkia, teatteria ja tanssiesityksiä. Jossakin vaiheessa sitä pidettiin merkittävänä siellä pidettyjen nykyveistotaiteen näyttelyiden ansiosta, mistä kertovat muun muassa siellä olevat Alexander Calderin teokset. Varojen puutteen vuoksi ja siksi että vastaavia festivaaleja järjestetään nykyisin ympäri Italiaa, Spoletossa pidettävä festivaali on menettänyt kansainvälistä merkitystään. Se on kuitenkin yhtä merkittävä kulttuuritapahtuma.


title: Festival dei Due Mondi

text: Sanat "Kaksi maailma" festivaalin nimessä tarkoittava, että se liittyy Charlestonissa Etelä-Carolinassa Yhdysvalloissa vuosittain touko-kesäkuussa järjestettävään sisarhankkeeseen Spoleton festivaaliin. Menottin suvun kanssa käytyjen kiistojen jälkeen yhdysvaltalainen Spoleton festivaali on nykyisin itsenäinen. Myös Australiassa järjestettiin lyhyen aikaa vastaava kolmas festivaali.


title: Ivan Maiski

text: Ivan Mihailovitš Maiski (, ent. Jan Lachowiecki tai Ljukovetski 19. tammikuuta 1884 – 3. syyskuuta 1975) oli neuvostoliittolainen diplomaatti, historioitsija ja poliitikko. Maiski oli lähettiläänä Helsingissä vuosina 1929–1932 ja suurlähettiläänä Lontoossa 1933–1943. Helsingissä ollessaan hän allekirjoitti Suomen ja Neuvostoliiton välisen hyökkäämättömyyssopimuksen.


title: Ivan Maiski

text: Ivan Maiskin alkuperäinen nimi oli Jan Lachowiecki, ja hän syntyi venäläistyneeseen puolanjuutalaiseen perheeseen Venäjän keisarikunnassa. Valmistuttuaan historioitsijaksi Moskovan yliopistosta vuonna 1903 Maiski liittyi Venäjän sosiaalidemokraattiseen työväenpuolueeseen menševikkien puolelle. Vuonna 1908 Maiski lähti Venäjältä Länsi-Eurooppaan, jossa hän oppi englantia ja ranskaa. Kun Venäjän sisällissota alkoi, Maiski palasi Venäjälle ja asettui asumaan Samaraan. Hän liittyi heinäkuussa 1918 oma-aloitteisesti ministeriksi sosialistivallankumouksellisten johdolla perustettuun antibolševistiseen Samaran hallitukseen eli Komutšiin, minkä seurauksena hänet erotettiin menševikkipuolueen keskuskomiteasta. Hän erosi lopulta Venäjän sosiaalidemokraattisesta työväenpuolueesta ja liittyi vuonna 1921 bolševikkipuolueeseen.


title: Ivan Maiski

text: Vuonna 1922 Maiskin diplomaattiura alkoi ensin Suomessa, sitten Japanissa ja lopulta Lontoossa, jossa hän oli vuoteen 1943. Maksim Litvinovin läheisenä työtoverina hän oli mukana toteuttamassa maansa politiikkaa Espanjan sisällissodan aikana.


title: Ivan Maiski

text: Toisen maailmansodan aikana Maiski oli suurlähettiläänä Lontoossa ja yhdisti liittoutuneiden voimat diplomaattina. Hän muun muassa allekirjoitti vuonna 1941 Sikorski–Maiski-sopimuksen, jolla vapautettiin satojatuhansia puolalaisia Neuvostoliiton gulageilta, ja sanoi irti Molotov–Ribbentrop-sopimuksen.


title: Ivan Maiski

text: Vuonna 1943 hän sai kutsun Moskovaan ulkoministeriöön, ja hänestä tuli 1943 varaulkoministeri. Hän oli Neuvostoliiton delegaatiossa Jaltan ja Potsdamin konferensseissa. Vuonna 1945 Maiski jäi eläkkeelle diplomaattiuralta ja alkoi kirjoittaa historiaa.


title: Ivan Maiski

text: Hän oli Neuvostoliiton edustajana YK:ssa vuosina 1945–1946 ja Intian-suurlähettiläs 1947–1949. Vuodesta 1946 hän oli Neuvostoliiton tiedeakatemian jäsen. Stalinin kuoleman jälkeen vuonna 1953 Maiski pidätettiin ja tuomittiin kuudeksi vuodeksi vankilaan. Hänet kuitenkin vapautettiin vuonna 1955 ja rehabilitoitiin.


title: Ivan Maiski

text: Ivan Maiski toimi Kansainliiton neuvoston 105. kokouksessa puheenjohtajana. eikä osallistunut kansainliiton neuvoston 107. kokoukseen, jossa Neuvostoliiton todettiin tulleen erotetuksi Kansainliitosta.


title: Klaipėdan yliopisto

text: Klaipėdan yliopisto () on Klaipėdan satamakaupungissa Liettuassa toimiva yliopisto. Yliopisto perustettiin vuonna 1991 meritieteen ja mereen liittyvien aiheiden tutkimiseksi, Liettuan länsiosien kehityksen rohkaisemiseksi ja Liettuan aseman vahvistamiseksi Itämeren alueella.


title: Klaipėdan yliopisto

text: Nuoreen yliopistoon kuuluu seitsemän tiedekuntaa ja viisi erillislaitosta, joista kaksi on opintoihin ja kolme tutkimukseen suuntautunutta. Yliopistossa opiskelee noin 6 500 opiskelijaa (liettuankielisen sivun mukaan 7 000). Henkilökuntaa on noin 1 300 henkeä.


title: Klaipėdan yliopisto

text: Yliopistokampuksen yhteydessä toimii tiede- ja teknologiapuisto.


title: Kaunasin teknillinen yliopisto

text:
Kaunasin teknillinen yliopisto () on vuonna 1922 perustettu, Kaunasissa Liettuassa sijaitseva Baltian maiden suurin teknillinen yliopisto.
Yliopistoon kuuluu 13 tiedekuntaa, joista kaksi sijaitsee Panevėžysissa. Kaunasin teknillisessä yliopistossa opiskelee lähes 12 000 opiskelijaa, joista 9 000 suorittaa alempaa ja 3 000 ylempää korkeakoulututkintoa. Henkilökuntaan kuuluu noin 3 000 henkeä, josta opettajakuntaa on runsas 1 200 henkeä.


title: Latvian yliopisto

text: Latvian yliopisto on Riiassa sijaitseva Latvian vanhin yliopisto. Yliopisto on perustettu vuonna 1919 ja siellä opiskelee noin 28 000 opiskelijaa. Akateemista suoritusta mittaavalla listalla Latvian yliopisto on sijalla 1446.


title: Latvian yliopisto

text: Vuoteen 1919 saakka Latvian ainut korkeamman asteen oppilaitos oli Riian polytekninen instituutti, joka oli perustettu vuonna 1862. Ensimmäisessä maailmansodassa sen henkilöstö evakuoitiin Moskovaan etenevien saksalaisten tieltä. Sen henkilöstö palasi Riikaan toukokuussa 1918, jolloin Latvia oli jo julistautunut itsenäiseksi ja maan hallinto harkitsi yliopiston perustamista. Uusi yliopisto avasikin ovensa 28. syyskuuta 1919. Tuolloin yliopistossa toimi yhdeksän tiedekuntaa, 110 opettajaa ja 940 oppilasta. Maailmansotien välisenä aikana ja 1930-luvulla siellä toimi jo 946 opettajaa ja 7 200 oppilasta. Alun perin yliopisto toimi vain kahdessa rakennuksessa, mutta 1930-luvulla rakennusten määrä oli kasvanut jo 17:ään.


title: Latvian yliopisto

text: Yliopiston toiminta jatkui toisen maailmansodan aikana, mutta sille asettivat rajoituksia ensin Neuvostoliitto ja sittemmin Natsi-Saksa. Vuonna 1944 monet yliopiston henkilökunnasta lähtivät pakolaisiksi Saksaan ja Ruotsiin maahan jälleen etenevien neuvostojoukkojen tieltä. Latvian neuvostotasavallassa toiminta jatkui edelleen, mutta Neuvostoliiton muiden yliopistojen mallin mukaisesti. Se nimettiin uudelleen Pēteris Stučkan valtionyliopistoksi ja monet sen toiminnoista siirrettiin Latvian tiedeakatemialle. Neuvostokauden lopulla yliopistoon kuului 13 tiedekuntaa, 670 opettajaa ja noin 6 700 oppilasta.


title: Latvian yliopisto

text: Latvian itsenäisyyden palauttamisen jälkeen vuonna 1991 yliopistosta tuli maan koulutuksen lippulaiva. Silti koulutuksen määrärahoja leikattiin ja monet yliopiston opettajista joutuivat tekemään yliopistotyön lisäksi yhtä tai kahta muuta työtä. Maahan avattiin lisäksi muita pienempiä yliopistoja. Itsenäisyyden jälkeen otettiin käyttöön myös lukukausimaksut.


title: Latvian yliopisto

text: Yliopistoon kuuluu kolmetoista tiedekuntaa:


title: Riian teknillinen yliopisto

text: Riian teknillinen yliopisto () on Riiassa, Latviassa sijaitseva yliopisto. Yliopisto koostuu kahdeksasta tiedekunnasta. Riian teknillisessä yliopistossa opiskelee vuosittain noin 17 000 opiskelijaa.


title: Riian teknillinen yliopisto

text: Riian teknillistä yliopistoa edeltänyt Riian polyteknillinen opisto perustettiin vuonna 1862. Ensimmäisen maailmansodan aikana polyteknillinen opisto siirrettiin Moskovaan. Sodan jälkeen osa tiedekunnista palasi Riikaan, ja ne liitettiin Latvian yliopistoon. Osa tiedekunnista jäi Venäjälle.


title: Riian teknillinen yliopisto

text: Vuonna 1958 Riian polyteknillinen opisto perustettiin uudelleen Riikaan. Vuonna 1990 opiston nimi muutettiin Riian teknilliseksi yliopistoksi.


Jääkiekon maailmanmestaruuskilpailut 2012 olivat 76. jääkiekon miesten maailmanmestaruuskilpailut. Kisat järjestettiin Suomessa ja Ruotsissa 4.–20. toukokuuta 2012. Kilpailujen päävastuu oli Suomella. Pelipaikkoina toimivat Helsingissä Hartwall-areena ja Tukholmassa Ericsson Globe.


title: Jääkiekon maailmanmestaruuskilpailut 2012

text: Suomi valittiin järjestäjämaaksi 11. toukokuuta 2007 Moskovassa, jossa se voitti vastaehdokkaana olleen Ruotsin äänin 64–35. Kisat olivat ensimmäiset kahden maan kesken jaetut, tosin vuoden 1930 kilpailut jouduttiin alkuperäisten suunnitelmien vastaisesti järjestämään kolmessa maassa; Ranskan Chamonix'ssa lämmin sää pehmitti ulkojäät, jolloin kolme viimeistä ottelua pelattiin tekojäällä Wienissä ja Berliinissä. Isännyys oli Suomelle järjestyksessään seitsemäs ja Ruotsille kymmenes.


text: Vuodeksi 2012 maailmanmestaruuskilpailuihin 1. divisioonasta nousseet Kazakstan ja Italia jäivät kumpikin lohkonsa viimeiseksi ja putosivat takaisin 1. divisioonaan seuraaviin kisoihin.


text: Vuoden 2012 maailmanmestaruuskilpailuissa otettiin käyttöön uusi ottelukaavio, jossa kisoihin osallistuvat 16 maata jaettiin kahteen kahdeksan joukkueen lohkoon. Niissä kummassakin pelattiin aluksi kaikkiaan 28 alkusarjan ottelua, joissa kaikki lohkon joukkueet kohtasivat toisensa kerran. Kummankin alkulohkon neljä parasta pelasivat keskenään puolivälierät, kun taas muiden joukkueiden turnaus päättyi alkulohkoon, ja kummastakin lohkosta viimeiseksi jäänyt joukkue putosi 1. divisioonaan. Välieriin selvisi siis kaksi joukkuetta kummastakin alkulohkosta. Semifinaalit ja mitalipelit käytiin Helsingissä.


text: Isäntämaista Suomi pelasi kaikki pelinsä Helsingin Hartwall-areenassa. Ruotsi pelasi alkusarjan ottelunsa sekä puolivälieränsä Tukholman Globenissa. Mikäli Ruotsi olisi selviytynyt semifinaaleihin ja mitalipeleihin, se olisi pelannut nämä ottelunsa Helsingissä. Muiden maiden osalta lohkojako selvisi heti vuoden 2011 MM-kisojen päätyttyä.


text: Kisojen ensimmäinen ottelu oli Helsingissä 4. toukokuuta pelattu Yhdysvallat vastaan Ranska. Myös isäntämaat aloittivat turnauksensa samana päivänä: Suomi kohtasi illalla Helsingissä Valko-Venäjän ja Ruotsi Tukholmassa Norjan.


text: Tapahtuman pääsylippujen hinnat herättivät ennakkoon jonkin verran kohua Suomessa. Suomen pelien hinnat vaihtelivat ennakkomyynnissä 155 eurosta 195 euroon. Vertailtaessa voidaan havaita, että edellisten Suomessa järjestettyjen kisojen, vuoden 2003 MM-kisojen alkusarjaliput Suomen peleihin maksoivat halvimmillaan noin 60 euroa. Toisessa järjestäjäkaupungissa, Tukholmassa, lippujen hinnat olivat olennaisesti alhaisemmat kuin Helsingissä. Finaaliottelussa lipun hintana oli 445 euroa, kun esimerkiksi edellisvuonna finaaliin pääsi 242 eurolla.


text: Suomen Jääkiekkoliiton puheenjohtaja Kalervo Kummola puolusti lippujen hintoja suurella kysynnällä ja edelliskevään maailmanmestaruudella. Kummola myös totesi, että ”joka asiassa löytyy ihmisiä, jotka kritisoivat. He, jotka hintoja arvostelevat, eivät varmaankaan olleet alun perinkään tulossa katsomaan matseja”. Joka tapauksessa Suomessa lippujen hinnat olivat paljon kalliimpia kuin Ruotsissa. Kisaorganisaation puheenjohtajan Christer Englundin mukaan Ruotsissa nelihenkinen perhe pääsi katsomaan isäntämaan pelejä alle 1 600 kruunulla (n. 170 euroa).


text: Lipunmyynti Suomessa pelattuihin otteluihin alkoi 26. huhtikuuta 2011 ja Ruotsissa pelattuihin 29. huhtikuuta 2011. Aluksi kummassakin maassa myytiin pelkästään lippupaketteja. Yksittäisiä, ottelukohtaisia lippuja alettiin Suomessa myydä tammikuussa ja Ruotsissa helmikuussa 2012. Ruotsissa lipuista oli myyty tammikuun 2012 loppuun mennessä noin 120 000 eli noin 40 prosenttia. Ruotsin kisaorganisaation pääsihteeri Lars G. Karlsson sanoi, että organisaatio oli tilanteeseen erittäin tyytyväinen. Suomessa lipuista oli myymättä lähes kolmannes, kun kisoihin oli aikaa vajaat kaksi viikkoa. Loppuunmyytyjä pelejä olivat tässä vaiheessa ainoastaan Suomi–Kanada ja loppuottelu. Heikon kysynnän vuoksi esimerkiksi kodinkalusteliikeketju Masku jakoi päivää ennen kisojen alkamista asiakkailleen ilmaisia lippuja Sveitsin ja Kazakstanin väliseen otteluun. Ainakin muutamat pääkaupunkiseudun Shell-huoltoasemat puolestaan myivät viidellä eurolla lippuja kisojen avausotteluun Yhdysvallat–Ranska. Normaalihintaisina liput alkusarjan peleihin maksoivat 36–196 euroa. Tukholman pelien lipuista oli pari päivää ennen kisojen alkamista myyty vain puolet eikä yksikään Ruotsin ottelu ollut loppuunmyyty.


text: Kun ensimmäisessä Ruotsin joukkueen pelissä oli ollut vain 7 770, ja kahdessa sitä aiemmin pelatussa ottelussa yhteensä noin 2 600 katsojaa, ryhtyi Ruotsin kisaorganisaatio laskemaan hintoja rajusti. Esimerkiksi alkujaan 1 295 kruunun (n. 145 euroa) liput myytiin 395 kruunulla (n. 45 euroa). Suomessa kisajärjestäjät sen sijaan ilmoittivat, ettei hintojen laskeminen ole tarkoituksenmukaista. 6. toukokuuta pelatussa Ranskan ja Kazakstanin välisessä alkusarjan ottelussa jotkut suomalaiskatsojat osoittivat banderollein ja t-paidoin mieltään lippujen korkeita hintoja ja Kalervo Kummolaa vastaan. Myöhemmin samana päivänä Suomen jääkiekkoliitto ilmoitti ryhtyvänsä myymään Ranska–Suomi- ja Kazakstan–Suomi-otteluihin lippuja neljä yhden hinnalla -paketteina.


text: Maskottina turnauksessa toimi Rovio Entertainmentin Toni Kyseniuksen suunnittelema HockeyBird, joka oli luotu Angry Birds -videopelin pohjalta. Maskotti julkistettiin vuoden 2011 Karjala-turnauksen yhteydessä. Kysenius totesi: ”HockeyBirdin tehtävä on tuoda lintuenergiaa suureen urheilujuhlaan ja tunkea nokkansa ihan joka paikkaan”. Suomen kisaorganisaation pääsihteeri Mika Sulin puolestaan katsoi, ettei parempaa maskottia ”voisi edes kuvitella”, sillä suomalaislähtöinen Angry Birds on ”yksi markkinoiden tämän hetken kuumimmista puheenaiheista, jonka koko maailma tuntee”. HockeyBirdista tehtiin lukuisia oheistuotteita sekä 1. luokan postimerkki, joka tuli myyntiin Suomessa 21. maaliskuuta 2012.


text: MM-kisojen kisailme oli ”Northern Stars of Ice Hockey” –kisasloganiin perustuva tähtikuvio. Sen suunnitteli graafiseen palvelumuotoiluun erikoistunut helsinkiläinen suunnittelutoimisto Mozo. Suomessa tähtikuvio esiintyi sinisävyisenä, kun taas Ruotsissa mukana oli myös keltaista väriä. Perusversion lisäksi tähdestä tehtiin erilaisia variaatioita käytettäviksi eri pinnoissa ja materiaaleissa. Eräässä näistä versioista taustalla näkyi maalivahdin kuva, toisessa tähden oli rikkonut palasiksi siitä läpi lentänyt maskotti. Lisäksi jokaiselle kilpailuihin osallistuneelle joukkueelle oli suunniteltu oma tähtikuvionsa kyseisen maan lipun värien mukaan. Niitä käytettiin muun muassa pukukoppien ovissa.


text: Televisiolähetysten lisäksi kisailme näkyi kilpailujen ajan muun muassa vapaaehtoisten vaatteissa, taustaseinissä, areenoiden koristeluissa, kisajulkaisuissa ja kisa-autojen pinnoissa.


text: Turnauksen logon on suunnitellut Esa Ylä-Anttila.


text: MM-kilpailujen virallinen tunnus- ja maskottikappale oli ”Hockey Bird (in the Zone)”, jonka teki DJ Slow (oik. Vellu Maurola). Kappale oli englanninkielinen ja siinä lauloi New Yorkista kotoisin oleva MC. Muita MM-kilpailuja varten tehtyjä kappaleita olivat JVG:n ja Freemanin ”Karjala takaisin”, Pojun ja Sakari Kuosmasen ”Kipinä”, Klamydia-yhtyeen ”Poika pysyy Suomessa” sekä Vesku Jokinen & Sundin pojat -kokoonpanon cover-versio laulusta ”Olen suomalainen”.


text: 18. huhtikuuta julkaistiin MM-kilpailujen virallinen kokoelma-albumi "Leijonat 2012", joka sisälsi 18 kappaletta. Kisojen aattona, 3. toukokuuta järjestettiin Helsingin jäähallissa Suuri Kiekkokonsertti, jossa esiintyi lukuisia tunnettuja suomalaisia muusikoita. Konsertin avulla kerättiin rahaa hyväntekeväisyyteen.


text: Suomessa televisioinnista vastasivat MTV3 ja Canal+. Kisat olivat ensimmäiset pääasiassa maksullisilla TV-kanavilla näkyneet jääkiekon MM-kilpailut Suomessa. Valtioneuvoston tekemän suosituksen myötä kaikki Suomen pelit, pudotuspelit ja mitaliottelut olivat kuitenkin vapaasti katsottavilla kanavilla. Ilmaisella MTV3:lla selostajina toimivat Mika Saukkonen ja Juha Taivainen; Antero Mertaranta taas oli maksullisen Canal+:n pääselostaja. Mertaranta kuitenkin myös selosti muutaman Suomen ottelun MTV3:n puolella. Suomen ottelut sekä pudotuspelit ja finaalit, siis maksuttomilla kanavilla näytetyt ottelut, selostivat ruotsiksi Hufvudstadsbladetin urheilutoimituksen päällikkö Christoffer Herberts ja jääkiekkoilija Fredrik Norrena. Kaikki turnauksen 64 ottelua kuvattiin teräväpiirtona.


text: Kansainvälinen jääkiekkoliitto IIHF näytti YouTube-videopalvelussa Škodan sponsoroimalla kanavallaan kilpailujen kaikki ottelut 30 minuutin viiveellä. Pelien katselu oli kuitenkin teknisesti estetty muun muassa kummassakin isäntämaassa.


text: Televisiointioikeudet:


text: MM-kilpailujen virallinen pääsponsori oli tšekkiläinen autonvalmistaja Škoda, joka on toiminut kyseisessä roolissa vuodesta 1993 lähtien, ja oli siten kaikkien aikojen pisimpään jatkanut pääsponsorointisopimuskumppani maailmanmestaruustasolla. Pääsponsorin ominaisuudessaan Škoda luovutti Helsingin kisaorganisaation käyttöön 25 kisa-autoa, joita käytettiin liikenteessä kilpailujen ajan. Niillä muun muassa kuljetettiin toimitsijoita, vieraita ja tavaroita. Tukholmassa kyseisiä Suberb Combi -mallin Škodia oli käytössä 20 kappaletta; ne tuotiin Suomeen finaaliviikonlopun ajaksi.


text: Muut kisojen viralliset sponsorit olivat AJ Tuotteet, Bauhaus, Finalgon (Финалгон), Henkel, Kyocera, MegaFon (МегаФон), Nike, Nivea, Ohota (Охота), Raiffeisen, Tissot ja Zepter. Lisäksi kisoilla oli lukuisia yhteistyökumppaneita.


text: Kalervo Kummola kertoi YLE:n Arto Nybergin haastattelussa 6.5.2012, että kisojen kokonaisbudjetti olisi 19 miljoonaa euroa. Kisoilla pyrittiin tekemään merkittävää voittoa, jolla järjestettäisiin muun muassa juniorijääkiekkoilijoiden valmennustoimintaa. Syyskuussa 2012 paljastettiin kisojen tuotto joka oli 8,2 miljoonaa euroa.


text: Joukkueet pelasivat yksinkertaisen alkusarjan, jossa kullekin joukkueelle kertyi seitsemän ottelua. Kummankin lohkon neljä parasta jatkoi puolivälieriin ja kahdeksas putosi sarjaporrasta alemmaksi.


text:
Alkulohkot määräytyivät seuraaviksi:Käytössä olleen lohkojakomallin mukaan ranking-sijoilla 2 ja 3 olleet joukkueet sijoitettiin samaan lohkoon. Koska kisojen isäntämaat, jotka oli määrä sijoittaa keskenään eri lohkoihin, olivat juuri näillä sijoilla, heikommalla ranking-sijoituksella ollut Ruotsi ja vastaavalla toiseksi korkeimmalla lohkosijoituksella ollut ranking-nelonen Kanada vaihdettiin keskenään lohkosta toiseen.Sarjataulukko
Sarjataulukko


text: Turnauksen jälkeisen maailmanrankingin perusteella valitaan yhdeksän parasta maata talviolympialaisiin 2014.


text:
Pääsarjan turnaus ja
1. divisioona A-lohko


text:
B-lohko
2. divisioona A-lohko


text:
B-lohko
3. divisioona


text: Punaisella merkityt joukkueet putoavat alemmalle tasolle seuraavaksi kaudeksi ja vihreällä merkityt joukkueet nousevat ylemmälle tasolle. 3. divisioonan viimeisiksi jääneet Kreikka ja Mongolia joutuvat lokakuussa 2012 pelaamaan sarjapaikastaan karsintaturnauksessa, jossa muut osallistujat ovat Yhdistyneet arabiemiirikunnat ja Georgia.


text: IIHF valitsi 16 päätuomaria ja 16 linjatuomaria kilpailuihin.


text: Päätuomarit:


text: Linjatuomarit:


text: Tammikuussa 2013 Urheilulehti uutisoi, että Suomen MM-kisajoukkueen kahden pelaajan elimistöstä oli kauden aikana tehdyissä, seurojen sisäisissä testeissä löydetty jäänteitä kannabiksen käytöstä. Jääkiekkoliitto sai asiasta suullisen tiedon ennen MM-kisoja, mutta pelaajat valittiin kuitenkin kisajoukkueeseen.


title: Vladimir Dekanozov

text: Vladimir Georgievitš Dekanozov (Dekanozišvili) (kesäkuu 1898 – 23. joulukuuta 1953) oli neuvostoliittolainen diplomaatti ja poliitikko, joka johti maansa ulkomaantiedustelua 1930-luvun lopulla. Syntyperältään hän oli georgialainen. Kesällä 1940 Dekanozov toimi keskeisesti Liettuan liittämisessä Neuvostoliittoon. Tämän jälkeen hän siirtyi maansa suurlähettilääksi Berliiniin, missä virassa hän oli siihen saakka kunnes Saksa hyökkäsi Neuvostoliittoon. Marraskuussa 1940 hän osallistui ulkoministeri Vjatšeslav Molotovin ja Saksan johdon välisiin, tuloksettomiksi jääneisiin neuvotteluihin. Vuonna 1944 Dekanozov toimi Molotovin sijaisena Suomen ja Neuvostoliiton välisen aseleposopimuksen allekirjoittamistilaisuudessa. Lavrenti Berijan läheisenä työtoverina tunnettu Dekanozov nimitettiin myöhemmin Georgian neuvostotasavallan sisäministeriksi. Hänet erotettiin vuonna 1953 Stalinin kuoltua ja Berijan kukistuttua, tuomittiin kuolemaan "rikoksista Neuvostoliiton valtiota vastaan" ja teloitettiin saman vuoden lopulla.


title: Ville Koistinen

text: Ville Koistinen (s. 17. kesäkuuta 1982 Oulu) on suomalainen jääkiekkoilija, pelipaikaltaan puolustaja. Hän pelasi kaudella 2015–2016 ja puolet kaudesta 2016–2017 Sveitsin pääsarjassa SC Langnau Tigersin joukkueessa, jonka kanssa hän purki sopimuksensa vuoden 2017 lopussa.


title: Ville Koistinen

text: Kaudet 2000–2006 Koistinen pelasi SM-liigaa Ilveksessä. Kaudella 2005–2006 Koistinen voitti SM-liigan puolustajien pistepörssin tehoilla 8+26. Kauden 2006–2007 Koistinen vietti Nashville Predatorsin farmijoukkue Milwaukee Admiralsissa tehden 59 pelissä tehot 9+32. Samana kautena hänet valittiin myös AHL:n All Star otteluun. Syksyllä 2007 hän teki sopimuksen Nashville Predatorsin kanssa ja teki kaudella 2007–2008 pelaamassaan 48:ssa ottelussa pisteet 4+13=17. Heinäkuussa 2009 hän teki Florida Panthersin kanssa kaksivuotisen sopimuksen. Florida Panthers purki sopimuksen kesällä 2010. Kaudeksi 2011–2012 Koistinen palasi Ilvekseen seitsenvuotisella sopimuksella. Hän pelasi Ilveksessä kuitenkin vain joulukuuhun 2011 asti, jolloin hän siirtyi KHL-liigassa pelaavan Salavat Julajev Ufan riveihin.


title: Ville Koistinen

text: Koistinen on kuulunut Suomen maajoukkueen kokoonpanoon vuoden 2007, vuoden 2008 ja vuoden 2009 MM-kilpailuissa. Moskovan MM-kilpailuissa vuonna 2007 Koistisen kisapassi leimattiin vasta välieräotteluun Petteri Nummelinin loukkaantumisen jälkeen. Välieräottelu Venäjää vastaan oli samalla Koistisen ensimmäinen A-maaottelu. Koistinen palkittiin MM-kisojen finaalipelissä Suomen parhaana pelaajana.


title: Ville Koistinen

text: Koistinen on voittanut myös rullakiekon Suomen mestaruuden vuonna 1999 Team 957:n paidassa.


title: Ville Koistinen

text: Koistinen tuomittiin kesäkuussa 2018 heinäkuussa 2017 tapahtuneesta naisen pahoinpitelystä 30 päiväsakkoon, joka teki hänen tuloillaan 1200 euroa. Koistinen jätti avierohakemuksen marraskuussa 2017, mutta perui sen joulukuussa 2018. Hän on ollut naimisissa vuodesta 2007 lähtien.


title: Petsamon rata

text: Petsamon rata oli vuosina 1918–1944 suunnitteilla ollut rautatiehanke, joka olisi yhdistänyt Jäämeren rannikon Suomen rataverkkoon. Ratahanke peruuntui jatkosodan päättyessä 1944, kun Suomi luovutti Petsamon Neuvostoliitolle aseleposopimuksen ehtojen mukaisesti.


title: Petsamon rata

text: Ensimmäinen ehdotus rautatien rakentamiseksi Petsamon vuonolle tehtiin vuoden 1918 valtiopäivillä. Silloinen oppositio esitti vapaaherra R. A. Wreden johdolla vastaehdotuksena niin sanotun Aunuksen radan rakentamiselle (Matkaselkä–Vaaseni) radan rakentamista Rovaniemeltä joko Petsamoon tai Näätämön eli Neidemin kirkonkylään Norjan alueelle, noin 70 kilometriä Petsamosta länteen. Myös niin sanottuun Suuren Kulkulaitoskomitean ehdotukseen, joka luovutettiin 20. marraskuuta 1920, kuului esitys radasta Jäämeren rannikolle. Jo sitä ennen, kesällä 1918, Suomessa olleet saksalaissotilaat olivat suunnitelleet rautatien rakentamista Rovaniemeltä pohjoiseen.


title: Petsamon rata

text: Kun Petsamo ja sen mukana osa Jäämeren rannikkoa oli Tarton rauhassa 1920 siirtynyt Suomelle, se herätti laajoissa piireissä mielenkiintoa. Ulkomailta käsin tehtiin useita kyselyjä siitä, minkälaisia metsätoimilupia Suomen hallitus voisi myöntää yksityiselle yhtiölle, joka ottaisi tehtäväkseen rautatien rakentamisen Petsamoon.


title: Petsamon rata

text: Saadakseen tästä laajakantaisesta kysymyksestä ja Pohjois-Suomen liikenneoloista yleensäkin selvityksen valtioneuvosto antoi silloisen professorin, sittemmin pääjohtajan Jalmar Castrénin tehtäväksi laatia ”taloudellisen suunnitelman rautatielle Petsamoon Lapin etuja ja radan kannattavuutta silmällä pitäen; sekä sen nojalla antaa lausunto siitä, olisiko Petsamon rata rakennettava valtion toimesta vai jonkun yksityisen yhtymän välityksellä; ja laatia ehdotus niistä ehdoista, joilla radan rakentaminen olisi yksityisten tehtäväksi luovutettava”.


title: Petsamon rata

text: 30. syyskuuta 1923 antamassaan lausunnossa Castrén selvitti, että kolmesta Petsamon radan pääsuunnasta suunta Rovaniemeltä Kemijärvelle ja sieltä Sodankylän, Inarin Kyrön ja Salmijärven kautta Petsamon vuonolle olisi edullisin. Torniosta Tornionjoen vartta Kolariin ja sieltä Pomokairan yli Inarin Kyröön kulkeva suunta olisi 100 kilometriä pidempi ja kulkisi pohjoisessa maakunnan karuimpia laitoja ja liian lähellä Ruotsin rajaa.


title: Petsamon rata

text: Rovaniemeltä Ounasjokivartta ja sitten Unarinjärven lähitse Sodankylään kulkeva suunta oli taas taloudellisesti paljon huonompi kuin Kemijärven suunta, sillä jälkimmäinen saisi vaikutuspiiriinsä Lapin kehityskykyisimmän itäosan jonka keskus Kemijärvi on. Neljäs, Kontiomäeltä Kemijärven kautta Petsamoon kulkeva suunta, jota myös oli esitetty, ei vertailussa tullut kysymykseen, koska sen eteläosaa oli pidettävä erillisenä ratana.


title: Petsamon rata

text: Petsamon radan taloudellisiin edellytyksiin nähden Castrénin tekemä tutkimus antoi tuolloin kielteisen tuloksen. Eteläosasta saataisiin kyllä liikennettä sen verran, että rataa Kemijärvelle saakka voitaisiin puoltaa, mutta siitä pohjoiseen sen liikennemäärät jäisivät pieniksi. 1920-luvulla ei radan päätekohdasta Petsamosta olisi odotettavissa niin paljoa liikennettä, että satamineen noin 800 miljoonan markan investoinnit vaativan Petsamon radan rakentaminen kannattaisi. Näin ollen Castrén piti selvänä, ettei hänelle annetun tehtävän toiseen puoleen eli toimilupaehtojen suunnittelemiseen ollut edellytyksiä.


title: Petsamon rata

text: Muistioissa todettiin että jos Lapin mineraalivaroja hyödyntäminen alkaisi tilanne saattaisi muuttua sekä ratalinjauksen että kannattavuuden suhteen. Petsamon ratahanke huomioitiin pohjoista rataverkkoa laajennettaessa: Castrénin rataehdotukseen mukaan linjattu 85 kilometrin Rovaniemi–Kemijärvi-rataosuus valmistui 1934 ja Kemijärven asema suunniteltiin huomioiden radan jatkaminen Petsamon suuntaan.


title: Petsamon rata

text: Mineraalivaroiltaan Euroopan suurimman nikkelimalmion löytyminen Petsamon Kolosjoelta piti ratahanketta esillä 1930-luvulla. Petsamon maankäytössä huomioitiin 1937 lähtien valtionmaiden läpi kulkeva rautatielinjaus Trifona–Parkkina–Jokikylä. Nikkelikaivoksen aloitettua toimintansa 1938 tehtiin eduskunnassa useampikin lakialoite Petsamon radan rakentamiseksi. Petsamon nikkelin lisäksi perusteluna oli valtamerisataman merkitys kiristyneessä maailmanpoliittisessa tilanteessa. Valtioneuvosto antoi 15. syyskuuta 1939 esityksen radan rakentamiseksi Rovaniemeltä Meltauksen kautta Unarijärven pohjoispuolelta Vaalajärvelle, sieltä Jäämerentien varteen ja tielinjausta mukaillen edelleen Liinahamariin. Ensimmäisenä piti rakentaa 143 kilometrin pituinen rataosuus Rovaniemeltä Sodankylään.


title: Petsamon rata

text: Varoja radan suunnitteluunkaan ei kuitenkaan löytynyt, ja talvisota puhjettua ratahanke lykättiin tulevaisuuteen. Petsamossa radalle varatut maa-alueet otettiin muuhun käyttöön 1941.


title: Petsamon rata

text: Jatkosodan aikana Pohjois-Suomessa rintamavastuun saaneille saksalaisjoukoille Petsamo oli merkittävä Murmanskiin suuntautuvan hyökkäyksen tukialueena ja ennen kaikkea Saksan sotatarviketuotannolle merkittävän Petsamon nikkelin vuoksi. Saksalaisjoukkojen komentaja Nikolaus von Falkenhorst esitti suomalaisille radan rakentamista heti jatkosodan alussa, 27. kesäkuuta 1941. Rata olisi seurannut professori Castrénin hylkäämää Ounasjokivarren linjausta Sodankylään ja sieltä edelleen Castrénin esittämää ratasuuntaa Petsamon Liinahamariin. Saksalaisten rata olisi ollut ainakin alkuvaiheessaan ainoastaan kapearaiteinen. Ensimmäinen rakennusvaihe kattoi radan Vuotsoon. Valmiin radan pääkäyttö olisi ollut Petsamon nikkelimalmin kuljetus ja saksalaisjoukkojen huolto.


title: Petsamon rata

text: Saksan sotataloudesta vastaava varusteluministeri Fritz Todt vieraili Petsamossa syyskuun lopulla 1941 mukanaan seitsemän rautatieinsinööriä, jotka tutkivat radan toteutusmahdollisuuksia ja linjausta. Asiaa valmisteli myös Saksan liikenneministeriö. Rata todettiin hyvin vaikeaksi toteuttaa maastovaikeuksien vuoksi. Saksalaiset suunnittelivat samaan aikaan myös rautatietä Pohjois-Norjaan, joten resurssit rakentamiseen olisivat olleet tiukilla.


title: Petsamon rata

text: Lokakuussa 1941 Hitler ilmoitti että radan valmistelua oli lykättävä. Kesä 1942 ei tuonut asiaan muutosta, ja viimeisen kerran Petsamon rata oli esillä Organisation Todtin Suomen yksikön yleisrintamapäällikkö August Michahellesin vieraillessa Rautatiehallituksessa 1944. Hanke haudattiin ja saksalaiset keskittyivät tieyhteyksien parantamiseen.


title: Petsamon rata

text: Nykyisin venäläiset ovat rakentaneet Petsamoon oman ratansa, joka haarautuu Murmanskin–Kolosjoen rautatieltä Luostarin asemalta.


title: Kristin Otto

text: Kristin Otto (s. 7. helmikuuta 1966 Leipzig, Itä-Saksa) on saksalainen uimari, joka edusti urheilu-urallaan Saksan demokraattista tasavaltaa. Hän voitti historian ensimmäisenä naisena kuusi kultamitalia yksittäisissä olympialaisissa Soulissa 1988: 50 m:n vapaauinnissa, 100 m:n vapaa-, perhos- ja selkäuinneissa sekä 4 × 100 m:n vapaa- ja sekauintiviesteissä.


title: Kristin Otto

text: Vuoden 1982 MM-kilpailuissa Otto voitti kultaa 100 m:n selkäuinnissa sekä 4 × 100 m:n vapaa- ja sekauintiviesteissä. Vuoden 1986 MM-kilpailuissa hän voitti 100 m:n vapaauinnin, 200 m:n sekauinnin ja oli mukana DDR:n voitokkaissa 4 × 100 m:n vapaa- ja sekauintiviestijoukkueissa. Lisäksi Otto sai hopeaa 50 m:n vapaa- ja 100 m:n perhosuinneissa.


title: Kristin Otto

text: Otto voitti EM-kultaa 100 m:n vapaa-, perhos- ja selkäuinneissa vuonna 1987 sekä 100 m:n selkäuinnissa 1989.


title: Kristin Otto

text: Kristin Otto lopetti uimarinuransa vuonna 1989 ja on sen jälkeen toiminut urheilutoimittajana jälleenyhdistyneen Saksan televisiossa.


title: Kristin Otto

text: "Swimming World Magazine" nimesi Kristin Otton ”vuoden naisuimariksi” vuosina 1984, 1986 ja 1988. Tittelit mitätöitiin kaikkien muiden Saksan demokraattista tasavaltaa edustaneiden uimarien tavoin vuonna 2013 DDR:n systemaattisen dopingohjelman vuoksi. Hän oli vuosina 1988 ja 1989 Saksan demokraattisen tasavallan vuoden urheilija.


title: Paul Heyman

text: Paul Heyman (s. 11. syyskuuta 1965) on tullut ihmisten tietoisuuteen miehen ohjattua entisen minipromootion, Eastern Championship Wrestlingin, yhdeksi maailman tunneutuimmista vapaapainipromootioista, Extreme Championship Wrestlingiksi. ECW:n mentyä vararikkoon alkuvuodesta 2001, Heyman on esiintynyt World Wrestling Entertainmentin riveissä selostajana, SmackDown-brandin toimitusjohtajana, sekä managerina. Heyman teki paluun WWEhen vuonna 2012 oltuaan jokusen vuoden poissa. Nykyään hän toimii Brock Lesnarin managerina.


title: Daniel Nwoke

text: Daniel Chimezie Nwoke, pelaajanimeltään Daniel, (s. 16. kesäkuuta 1983 Lagos, Nigeria) on nigerialainen jalkapalloilija, pelipaikaltaan hyökkääjä.


title: Daniel Nwoke

text: Daniel pelasi vuodesta 2001 asti Maltalla ennen siirtoaan Suomeen. Kaudella 2002–2003 hän voitti Maltan I divisioonan maalikuninkuuden 20 maalilla 18 pelissä ja auttoi joukkueensa liigaan. Seuraavalla kaudella huhut veivät häntä Atlético Madridin riveihin ja hän kävi myös belgialaisten liigaseurojen testeissä. Kesällä 2006 Daniel kävi TamU:n testissä ja vakuutti valmentaja Ari Hjelmin. Siirto seuraan tapahtui kuitenkin vasta toukokuussa 2007. Kaudella 2008 Daniel siirtyi Tampereen Pallo-Veikkoihin ensin lainalle ja sitten pysyvästi loppukaudeksi. Daniel teki kaudelle 2009 TPV:n kanssa sopimuksen heinäkuun loppuun. Vuonna 2010 Daniel siirtyi pelaamaan Miesten Ykköstä PK-35:n paitaan Vantaalle, josta hän siirtyi kauden jälkeen vapaalla siirrolla takaisin Maltan pääsarjaan Floriana FC:n riveihin .


title: Vuoden 1958 konklaavi

text: Vuoden 1958 konklaavi eli paavin valitseva kardinaalien kokous alkoi Sikstuksen kappelissa 25. lokakuuta 1958 ja loppui 28. lokakuuta samana vuonna. Konklaavi valitsi uudeksi paaviksi Angelo Giuseppe Roncallin, joka otti paavilliseksi nimekseen Johannes XXIII:n.


title: Vuoden 1958 konklaavi

text: Vuoden 1958 konklaavi valitsi seuraajan samana vuonna kuolleelle Pius XII:lle, joka oli ollut paavina yhdeksäntoista vuotta. Konklaavin alkaessa kardinaalikollegioon kuului 51 jäsentä, joiden keski-ikä oli jo suhteellisen korkea. Paavi Pius XII oli nimittänyt uusia kardinaaleja tehtäviinsä viimeksi viisi vuotta ennen konklaavin alkua. Useat kardinaalit olivat yli seitsemänkymmentä vuotta vanhoja, esimerkiksi jo vuoden 1939 konklaavissa ehdolla ollut kardinaali Elia della Costa oli vuoden 1958 konklaavin alkaessa jo 86-vuotias.


title: Vuoden 1958 konklaavi

text: Vanhoillista linjaa edustavista kardinaaleista Gregorio Pietro Agagianian oli yksi pääehdokkaista. Hän oli armenialaissyntyinen kardinaali. Useiden 1900-luvun konklaavien tapaan muita pääehdokkaita etsittiin Pohjois-Italian suuriempien hiippakuntien johtajien joukosta. Heistä Genovan arkkipiispa Giuseppe Siri oli sangen nuori verrattuna muihin kardinaaleihin, vasta 52-vuotias, mikä huononsi hänen mahdollisuuksiaan. Konklaavi haki nyt Pius XII:n seuraajaksi ns. "välikauden paavia", jonka pontifikaatin eli paavinkauden tulisi jäädä lyhyemmäksi kuin Pius XII:n yhdeksäntoista vuotta kestänyt pontifikaatti. Pohjois-Italian hiippakuntien johtajista Firenzen Elia della Costa taas oli jo erittäin iäkäs, 86-vuotias, ja useiden kardinaalien mielestä liian vanha paavinistuimelle. Bolognan Giacomo Lercaro taas tunnettiin liian edistyksellisenä, eikä hän siten kelvannut konservatiivisen linjan kannattajille. Milanon arkkipiispa Giovanni Battista Montini olisi voinut olla vanvoilla paavinvaalissa, mutta Pius XII ei ollut koskaan nimittänyt häntä kardinaaliksi, eikä hän täten ollut kelvollinen kandidaatti uudeksi paaviksi. Venetsian patriarkka Angelo Giuseppe Roncalli taas tunnettiin konservatiivisena, mutta myös sovittelunhaluisena ja iältään sangen sopivana, sillä 76-vuotiaana hän oli sopivan ikäinen välikauden paaviksi.


title: Vuoden 1958 konklaavi

text: Vuoden 1958 konklaavin kulusta ei ole tarkkoja tietoja, koska konklaavi pidettiin sääntöjen mukaisesti suljettujen ovien takana, eikä kardinaalien ollut lupa tehdä muistiinpanoja äänestyksen kulusta. Saatavilla olevien vähäisten tietojen mukaan konklaavissa Agagianian ja Roncalli olivat kahdeksan äänestyskerran jälkeen tasoissa, jolloin kardinaalikollegion vanhin jäsen ehdotti kompromissiehdokkaaksi 79-vuotiasta Benedetto Masellaa. Masellan kohottaminen kompromissiehdokkaaksi vei Roncallilta ääniä, mutta ei saanut tarvittavaa kahden kolmasosan enemmistöä. Masellan siirryttyä tukemaan Roncallia, tämä lopulta voitti paavinvaalin kahdennellatoisella äänestyskierroksella.


title: Vuoden 1958 konklaavi

text: Angelo Giuseppe Roncalli valittiin paaviksi ja hän otti paavilliseksi nimekseen Johannes XXIII. Hän hallitsi paavina vuoteen 1963 asti ja muistetaan ennen kaikkea Vatikaanin toisen kirkolliskokouksen alullepanijana.


title: Pingu

text: Pingu on sveitsiläinen lapsille suunnattu animaatiosarja, jossa seurataan nuoren Pingu-nimisen pingviinin elämää. Animaattorit Otmar Guttman ja Harold Muecke loivat Pingun vuonna 1984. Suomessa "Pingua" on esitetty Yleisradion kanavilla.


title: Pingu

text: Alkujaan "Pingua" tehtiin 104 viiden minuutin mittaista jaksoa vuodesta 1986 alkaen. Sarjassa käytettiin vaha-animaatiotekniikkaa ja se luotiin Trickfilmstudiolla Sveitsissä. Vuonna 1997 tuotettiin 20 minuutin pituinen erikoisjakso "Pingu: Erikoiset häät". Vuonna 2001 brittiläinen HIT Entertainment osti "Pingun" oikeudet 15,9 miljoonalla punnalla ja on sittemmin tuottanut 52 uutta jaksoa.


title: Brunnsviken

text: Brunnsviken on 3,5 kilometrin pituinen merenlahti Ruotsin kuntien Solnan ja Tukholman välisellä rajalla. Ålkistanin kanavan myötä merenlahdella on yhteys Saltsjöniin. Brunnsvikenin läntisellä rannalla sijaitsevat Hagan linna, Hagaparken ja SAS:n Ruotsin-pääkonttori (Frösundavik). Itäisellä rannalla sijaitsee Bergianin puutarha ja Tukholman yliopistolle kuuluvia laitoksia.


title: Biologinen museo (Tukholma)

text: Biologinen museo () on museo Tukholman Djurgårdenin saarella. Museon perusti konservaattori Gustaf Kolthoff.


title: Biologinen museo (Tukholma)

text: Vuonna 1893 valmistuneen museorakennuksen on suunnitellut ruotsalainen arkkitehti Agi Lindegren. Harjakattoisen rakennuksen esikuvana olivat ajan muodin mukaisesti norjalaiset keskiaikaiset sauvakirkot ja viikinkilaivat. Museon päähallissa täytetyt eläimet on aseteltu seiniä panoraamana kiertäviin dioraamoihin, joiden taustoina toimivat taiteilija Bruno Liljeforsin tekemät maalaukset. Ylemmän kerroksen galleriaan johtavat puiset kierreportaat.


title: Multics

text: Multics (Multiplexed Information and Computing Service) oli varhainen osituskäyttöjärjestelmä, jonka kehittämisen MIT, Bell Labs ja General Electric käynnistivät yhteistyössä vuonna 1965. Multics ohjelmoitiin alkujaan pääasiassa korkean tason PL/I-ohjelmointikielellä General Electricin Multicsia varten rakentamalle moniprosessoriselle GE-645-suurtietokoneelle.


title: Multics

text: GE-645 oli jatkokehitystä GE-635:stä. GE-645 oli 36-bittinen tietokone, jossa oli 4 megatavun magneettinen rumpumuisti tallennustilaa varten ja kykeni 435 tuhanteen käskyyn sekunnissa.


title: Multics

text:
Eräiltä näkökulmilta Multics oli epäonnistunut kun taas eräiden mielestä se oli onnistunut.
Järjestelmä oli aluksi erittäin hidas ja vuonna 1968 ARPA:n uhattua vetää rahoituksen järjestelmää yksinkertaistettiin.
Bell Labs vetäytyi projektista vuonna 1969. MIT myi suoritusaikaa Multics-koneilla ja General Electric menestyi laitteiden toimittajana.


title: Multics

text: Multics käytti segmentoitua sivutettua muistiavaruutta. Multics tuki etänä käyttöä päätteiden avulla.


title: Multics

text: Multics:in jälkeen General Electric kehitti General Comprehensive Operating System (GECOS) käyttöjärjestelmän. Bell Labs kehitti Unix-käyttöjärjestelmän.


title: Multics

text: Multics-järjestelmiä ei ole enää käytössä; viimeinen ajettiin alas vuonna 2000.


title: Michael Gielen

text: Michael Andreas Gielen (s. 20. heinäkuuta 1927 Dresden, Saksa) on itävaltalainen kapellimestari.


title: Michael Gielen

text: Gielen toimi vuosina 1969–1971 Belgian kansallisen orkesterin ja vuosina 1980–1986 Cincinnatin sinfoniaorkesterin ylikapellimestarina.


title: Michael Gielen

text: Gielen on myöhemmällä urallaan tehnyt yhteistyötä Lounais-Saksan radion sinfoniaorkesterin kanssa ja toiminut sen ylikapellimestarina vuosina 1986–1999. Häntä seurasi Sylvain Cambreling.


title: Kazimierz Kord

text: Kazimierz Kord (s. 18. marraskuuta 1930) on puolalainen kapellimestari. Hän opiskeli pianonsoittoa Pietarin konservatoriossa sekä myöhemmin Krakovassa.


title: Kazimierz Kord

text: Kord tunnetaan Varsovan filharmonisen orkesterin pitkäaikaisena ylikapellimestarina (1977–2001). Hän on sen lisäksi johtanut mm. Lounais-Saksan radion sinfoniaorkesteria vuosina 1980–1986.


title: Kuutio (täsmennyssivu)

text: Kuutio voi tarkoittaa ainakin seuraavia asioita:


title: Kuutio (algebra)

text: Luvun kuutio on algebrassa luku, joka saadaan, kun alkuperäinen luku korotetaan kolmanteen potenssiin.


title: Kuutio (algebra)

text: Luvun "x" kuutio on formula_1


title: Kuutio (algebra)

text: Jos luku "x" on positiivinen reaaliluku, kuution, jonka sivun pituus on "x", tilavuus on formula_2.


title: Kuutio (algebra)

text: Positiivista kokonaislukua, joka on jonkin kokonaisluvun kuutio, kutsutaan kuutioluvuksi (tai joskus täydelliseksi kuutioksi). Esimerkiksi 27 on kuutioluku, koska formula_3.


title: Pehr Johan Gylich

text: Pehr Johan Gylich (1786 Borås, Ruotsi – 3. lokakuuta 1875 Turku) oli syntyperältään ruotsalainen kauppias ja arkkitehti.


title: Pehr Johan Gylich

text: Gylich asettui vuonna 1812 Turkuun ja toimi Turun palon jälkeen vuodesta 1829 vuoteen 1859 Turun kaupunginarkkitehtina. Hänen suunnittelemansa rakennukset edustivat tyylisuunnaltaan empireä. Gylich suunnitteli Turkuun yli 300 rakennusta joista suurin osa oli puutaloja mutta joukkoon mahtui myös suurempia kivirakennuksia. Häntä kutsuttiin runsaan empiretuotantonsa vuoksi myös "Turun Engeliksi".


title: Marokko Eurovision laulukilpailussa

text: Marokko on osallistunut yhden kerran Eurovision laulukilpailuun, vuonna . Maata edusti laulaja Samira Saïd, jonka arabiankielinen kappale "Bitakat Hob" sijoittui sijalle 18. eli toiseksi viimeiseksi juuri ennen Suomea.


title: Marokko Eurovision laulukilpailussa

text: Vaikka Marokko on Afrikan maa, se saa osallistua Eurovision laulukilpailuun, sillä se kuuluu Euroopan yleisradiounioniin. Kuten muutkaan Pohjois-Afrikan ja Lähi-idän arabimaat, Marokko ei halua esiintyä samassa kilpailussa Israelin kanssa, joten vain Israelin poissaolo vuonna 1980 mahdollisti maan osallistumisen. Seuraavan kerran Marokko osallistuukin kilpailuun vain, jos Israel ei ole ollenkaan mukana. Vuonna 2018 tuli ilmi että Israel aikoo kutsua vuoden 2019 kilpailuun erilaisia arabimaita. Arabimaat eivät kuitenkaan olleet mukana 7. maskuuta julkaistulla osallistujaluettelolla.


title: Marokko Eurovision laulukilpailussa

text: Vuosina 1956–1998 Eurovision laulukilpailussa lauluja säesti suuri viihdeorkesteri jousineen, puhaltimineen ja komppiryhmineen. Jokainen maa lähetti kilpailuun oman kapellimestarin, joka vastasi laulun sovituksesta ison orkesterin säestämänä.


title: Manuel Rosenthal

text: Manuel Rosenthal (18. kesäkuuta 1904 – 5. kesäkuuta 2003) oli ranskalainen kapellimestari ja säveltäjä. Hän sai opetusta Maurice Ravelilta.


title: Manuel Rosenthal

text: Rosenthal aloitti lapsena viulunsoiton ja pääsi Pariisin konservatorioon vuonna 1918. Vuonna 1934 hänestä tuli Orchestre National de Francen lyömäsoittaja ja apulaiskapellimestari. Hän toimi vuosina 1944–1947 saman orkesterin ylikapellimestarina.


title: Manuel Rosenthal

text: Manuel Rosenthal johti Seattlen sinfoniaorkesteria vuosina 1950–1951. Hänen tunnetuimpiin teoksiinsa säveltäjänä kuuluu Jacques Offenbachin musiikkiin perustuva baletti "Gaîté Parisienne" (1938). Hän kuoli Pariisissa 98-vuotiaana.


title: Inn i evighetens mørke

text: "Inn i evighetens mørke" on Dimmu Borgirin ensimmäinen EP-julkaisu ja se sisältää 3 kappaletta melodista black metallia. Suomeksi käännettynä se tarkoittaa "ikuisuuden pimeyteen menemistä". Tämä lyhyt EP myytiin loppuun muutamassa viikossa.


title: Inn i evighetens mørke

text: Kaikki kappaleet säveltänyt ja sanoittanut Silenoz ja Shagrath.


title: Inn i evighetens mørke

text: A-puoli


title: Inn i evighetens mørke

text: B-puoli


title: TVUPlayer

text: TVUPlayer on TVU Networksin kehittämä ilmainen P2PTV-ohjelma, jolla on mahdollista katsoa ilmaiseksi ulkomaisia satelliitti- ja kaapeli-tv-kanavia. Ohjelma on ladattavissa laillisesti internetistä ja ensimmäisen vuoden aikana se on ladattu yli 7 miljoonaa kertaa.


title: TVUPlayer

text:
Ohjelma sisältää mm. seuraavat kanavat:Ohjeman käyttöliittymässä on vähän tietoa ja se on hyvin yksinkertainen. Ohjelma sisältää yhden kanavalistan ja suosikkilistan.
Lisäksi on äänenvoimakkuuden-säädin ja mute- eli vaimennuspainike sekä refresh- eli kuvanpäivityspainike. Ohjelmia voi katsoa ikkunassa tai kokoruututilassa.